title: Kumu Drums

text: Helanen on kehittänyt oman muista valmistajista eroavan, suomalaiseen koivuvaneriin pohjautuvan rakenteen rumpujen rungolle. Kumu-virvelirumpujen, samoin kuin rumpusetin muidenkin rumpujen harkitut, Helasen suunnittelemat metalliosat ovat myös yksilöllisiä. Rummun sisällä on omistajan nimi ja kaikki mitat tehdään asiakkaan toiveiden mukaan.


title: Kumu Drums

text: Sittemmin rumpurunkojen materiaalien valikoima on laajentunut myös pohjoisamerikkalaiseen vaahteraan ja afrikkalaiseen mahonkiin, kromipäällysteiseen messinkiin, harjattuun alumiiniin ja kivikomposiittiin (StonEdge).


title: Kumu Drums

text: Kumu-rumpusettejä on saatavilla neljää eri vaihtoehtoa: All Birch Custom, VintageFlat Custom, All Maple Limited ja All Mahogany Limited. All Birch Custom -mallistossa on viisi eri runkovaihtoehtoa (Original, 66, 66S, 77 ja 99), joista asiakas voi valita mieleisensä käyttötarkoituksen ja soitetettavan musiikkityylin mukaan. Esimerkiksi Original-runko on hyvin ohut ja soi täyteläisesti jo hiljempaakin soitettaessa, kun taas paksuin 99-runko on tarkoitettu todella kovaan soittoon. VintageFlat Custom -rummut tavoittelevat nimensä mukaisesti lämmintä ja vanhanaikaista soundia. Jos asiakas haluaa runkomateriaaliksi muuta kuin suomalaista koivua, vaihtoehtoina ovat All Maple Limited ja All Mahogany Limited -sarjat.


title: Kumu Drums

text: Kumu-virvelirummuissa vaihtoehtoina ovat All Birch Custom, VintageFlat Custom, Chrome Over Brass, Brushed Aluminum ja StonEdge Kumu. Kuten rumpuseteissäkin, All Birch Custom -mallistossa on useampia runkovaihtoehtoja (Original, 66, 66S ja 99) ja VintageFlat Custom -virveleissä tavoitellaan vanhanaikaista lämmintä ja pyöreää soundia. Kaksi maailman suosituimmista virvelirunkomateriaaleista, messinki ja alumiini, ovat edustettuina Chrome Over Brass - ja Brushed Aluminum -malleissa. Kumun erikoisuus on vuolukivikomposiitista tehty StonEdge Kumu -virvelirumpu.


title: Kumu Drums

text: Helasen yritys on perustettu vuonna 1984 nimellä Soitinverstas Kunikunda. 1990-luvun lopulla yrityksen valmistamien rumpujen nimeksi annettiin Kumu. Kumu Drums Oy -nimiseksi yritys muutettiin vuonna 2007. Vuonna 2004 Kumu Drums valmisti keskimäärin muutaman rumpusetin ja kymmenkunta irtorumpua kuussa. Toiminnan laajennuttua esimerkiksi vientitoiminnan käynnistyttyä, myös nuorempia perheenjäseniä on tullut avuksi.


title: Kumu Drums

text: Esimerkiksi seuraavien rumpaleiden tiedetään käyttävän tai käyttäneen Kumu-rumpuja.


title: Sony α 900

text: Sony α 900 on Konica-Minoltan tekniselle perinteelle perustuva digitaalinen täyskennokamera, jossa on miltei 24 mm x 36 mm -kinokoon CMOS-kenno. Exmor™-valotuskennon koko on 35,8 mm x 23,9 mm, minkä vuoksi kameran rajauskerroin on 1. Kameran valotuskenno tuottaa 26,6 miljoonan pisteen kuvan ja se kykenee ottamaan viisi valokuvaa sekunnissa. Kamerassa on runkoon asennettu kuvanvakain.


title: Sony α 350

text: Sony α 350 on digitaalinen yksisilmäinen peiliheijastusjärjestelmäkamera, jonka erottelukyky on 14,2 miljoonaa tehollista pistettä 4592 pisteen x 3056 pisteen kuva-alalla.


title: Sony α 350

text: Kameraa myydään yleisesti 18–70 mm f/3,5 -aukkoisen objektiivin kanssa. Vastaavanlaisia 14,2 miljoonan pisteen kameroita ovat Pentax K20D ja Samsung 14.


title: Aventoft

text: Aventoft (pohjoisfriisiksi "Oowentoft") on kunta Saksassa Schleswig-Holsteinin osavaltion Nordfrieslandin piirikunnassa. Asukkaita Aventoftissa oli 31. joulukuuta 2008 459, joista naisia oli 239 ja miehiä 220. Kunnan pinta-ala on 14,47 km² ja väestötiheys 32 as./km² (31.12.2008). Aventoftin pormestari on Christine Harksen.


title: Aventoft

text: Aventoftin naapurikunnat ovat Humptrup idässä ja etelässä, Süderlügum kaakossa, Neukirchen etelässä ja Rodenäs lännessä. Pohjoisessa kunta rajautuu Tanskaan. Aventoftiin kuuluvassa Rosenkranzissa sijaitsee katu, joka kulkee Saksan ja Tanskan rajaa pitkin.


title: Aventoft

text: Kunnan nähtävyyksiin kuuluu 1200-luvulla rakennettu kirkko. Kirkon uusromaaninen 28-metrinen torni rakennettiin vuonna 1911.


title: Aventoft

text: Kunnassa sijaitsee purjelentopaikka Luftsportverein Südtondern e.V.


title: Medieval Times

text: Medieval Times Dinner & Tournament (suom. "Keskiaikainen ruokailu ja turnajaiset") on yritysketju, joka omistaa linnamaisissa rakennuksissa sijaitsevia ruokailuteattereita, jotka lavaesittävät ritarillisia turnajaisia keskiaikaistyyliin. Yrityksen pääkonttori sijaitsee Irvingissa, Texasissa.


title: Medieval Times

text: Alkuperäinen Medieval Times avattiin Majorcassa, Espanjassa vuonna 1973, jonka menestyksen johdosta ensimmäinen englantilainen Medieval Times avattiin vuoden 2001 joulukuussa Kissimmeessa, Floridassa. Sen jälkeen Pohjois-Amerikkaan on rakennettu kahdeksan uutta Medieval Timesia. Esityksissä käytetään andalusialaisia hevosia, jotka kasvatetaan ja koulutetaan yhtiön omistamalla Chapel Creekin tilalla Texasin Sangerissa. Kissimmeen Medieval Timesin avaaminen aloitti suuren ruokailuteatterien kasvun Orlandon alueella yli 12 sijaintivaihtoehdolla. Nykyään Orlandossa on vain kolme suurta ruokailuteatteria Dolly Partonin Dixie Stampeden sulkemisen jälkeen tammikuussa 2008. Medieval Timesin vahvin kilpailija Orlandossa on merirosvotyylinen musiikkiesitys "Pirate's Dinner Adventure" ja toinen hevosurheiluesitys "Arabian Nights".


title: Medieval Times

text: Kaliforniassa sijaitseva Medieval Times on toiminut myös elokuvan Sähköputkimies kuvauspaikkana.


title: Medieval Times

text: Esitys koostuu ruokailusta ja itse esityksestä, johon sisältyy muun muassa hevostemppuja ja turnajaisia. Vieraat saapuvat linnaan puolitoista tuntia ennen esityksen alkua. He saavat pöytäkortteja, jotka ohjaavat heidät oikeille istumapaikoille. Sen jälkeen he saavat kruunun (jokaisella istumaosastolla on oma kruununsa) ja he voivat ottaa kuvan itsestään kuninkaan, prinsessan tai lähetin kanssa. Jokaisella vieraalla on oma värinsä, joka vastaa heidän istumapaikkaansa, kruunuaan, ja ritaria jota he kannustavat turnajaisissa. Heillä on myös mahdollisuus käydä kaupoissa ja kuninkaan olutpanimossa. Joissain linnoissa, kuten Floridassa, on myös keskiaikainen kylä.


title: Medieval Times

text: Jokainen vieras saa yhden kuudesta väristä tullessaan linnaan. Värit ovat:


title: Hwang Jang-yop

text: Hwang Jang-yop (17. helmikuuta 1923 – 10. lokakuuta 2010) oli pohjoiskorealainen poliitikko. Hän loikkasi vuonna 1997 Etelä-Koreaan ja on toistaiseksi korkea-arvoisin maasta paennut virkailija.


title: Hwang Jang-yop

text: Hwang Jang-yop opiskeli aluksi kauppakorkeakoulussa Pjongjangissa ja sen jälkeen Tokiossa. Sen jälkeen hän toimi entisen koulunsa matematiikanopettajana. Marraskuussa 1946 Hwang liittyi Korean työväenpuolueeseen. Vuosina 1949–1953 hän opiskeli Moskovan yliopistossa ja pääsi filosofian dosentiksi Pjongjangissa toimivaan Kim Il-sungin yliopistoon.


title: Hwang Jang-yop

text: Vuodesta 1958 lähtien Hwang liittyi työväenpuolueen johtoelimiin. Huhtikuussa 1965 hänestä tuli Kim Il-sungin yliopiston rehtori. Vuosina 1972–1983 hän toimi parlamentin puheenjohtajana. Tämän jälkeen hän toimi puolueen tiedesihteerinä ja lopulta vuodesta 1984 ulkopoliittisena sihteerinä pakenemiseensa saakka. Vuonna 1993 hänestä tuli parlamentin ulkopoliittisen valiokunnan jäsen.


title: Hwang Jang-yop

text: Hwang oli merkittävässä osassa Juche-aatetta suunniteltaessa.


title: Hwang Jang-yop

text: Vuonna 1997 Hwang Jang-yop jätti palaamatta Tokion-matkaltaan. 12. helmikuuta 1997 hän haki neuvonantajansa kanssa poliittista turvapaikkaa Etelä-Korean Pekingin-suurlähetystöstä. He jäivät noin kuukauden ajaksi suurlähetystöön, ja heidät vietiin sen jälkeen Filippiineille toisen kuukauden ajaksi. Sieltä heidät lennätettiin lopulta erityiskoneella Etelä-Koreaan.


title: Hwang Jang-yop

text: Saapumisensa jälkeen Etelä-Korean tiedustelupalvelu kuulusteli Hwangia muun muassa armeijaan liittyvistä asioista. 10. heinäkuuta hän piti lehdistötilaisuuden, jossa hän kertoi loikkaamisensa syyt ja näkökantansa Koreoiden suhteista ja Pohjois-Korean valtiosta. Hwang asui pakenemisensa jälkeen valtion tarjoamassa asunnossa, jossa hänelle oli taattu henkivartijat.


title: Hwang Jang-yop

text: Hwang löydettiin 10. lokakuuta 2010 kotoaan ilmeisesti sydänkohtaukseen kuolleena.


title: Sony (objektiivikiinnitys)

text: Sony jatkoi Minolta-Konican käyttämää "Minolta AF"-objektiiveissä käytettyä kiinnitystapaa ostettuaan Minolta-Konican valokuvakameraliiketoiminnan. Sonyn objektiivin kiinnitystä käytetään Sony α-sarjan digitaalisissa järjestelmäkameroissa. Vastaavankaltaisella kiinnityksellä varustettuja objektiiveja on valmistettu vuodesta 1985 alkaen.


title: Sony (objektiivikiinnitys)

text: Yhteensopivia objektiiveja ovat Sony-, Konica-Minolta α Lens*1-, Konica-Minolta Maxxum Lens*1-, Konica-Minolta Dynax Lens*1 -objektiivit.


title: Sony (objektiivikiinnitys)

text: Huomattavaa on se, ettei Minolta AF DT-objektiiveja suositella filmikameroille, joiden filmikoko on täysi 35 mm:n levyinen kinokoko ja kuva-ala 24 mm x 36 mm eikä samasta syystä täyskennokameroille, kuten Sony α 900, koska ne ovat suunnitellut täysikokoista 24 mm x 36 mm :n valotuskennoa pienemmällä APS-C -valotuskennolle suunniteluille kameroille, kuten Sony α 200, Sony α 350 jne. Tällaisia DR*1 -objektiiveja ovat AF DT 11 - 18mm f/4.5 - 5.6(D) (*1), AF DT 18 - 70mm f/3.5 - 5.6(D) (*1) ja AF DT 18 - 200mm f/3.5 - 6.3(D) (*1).


title: Sony (objektiivikiinnitys)

text: Sony α -kameroihin sopii Minolta AF:n (automaattitarkenteinen) lisäksi myös ainoastaan käsitarkenteinen kauko-objektiivi STF 135mm f/2.8 [T4.5]. Lisäksi makro-objektiivi AF Macro Zoom 3X-1X f/1.7 - 2.8 :ssa tulee kytkeä pois päältä optinen kuvanvakain (Super SteadyShotTM)


title: Bulb-laukaisu

text: Bulb-laukaisu (lyhenne B) on kameran sulkimen laukaisutapa, jossa kameran suljin on auki niin kauan kuin laukaisinta painetaan. Bulb-laukaisu tunnetaan myös nimellä aikavalotus. Näin ollen kuvaaja voi itse määrittää, miten pitkän laukaisuajan tahansa pitämällä riittävän ajan laukaisinta pohjassa. Näin saadaan tahdonvaltaisen pitkä valotusaika erikoisiin kuvausolosuhteisiin riippumatta kameran pisimmästä mahdollisesta automaattisesti saatavissa olevasta tai käsin etukäteen säädettävästä valotusajasta riippumatta.


title: Luettelo Maaritin kappaleista

text: Tämä on luettelo Maarit Hurmerinnan levyttämistä kappaleista aakkosjärjestyksessä.


title: Vanjärvi (järvi Vihdissä)

text: Vanjärvi on järvi Vihdissä Vanjärven kylässä. Järvi on pinta-alaansa nähden Suomen merkittävimpiä lintujärviä. Siinä on yksi saari.


title: Vanjärvi (järvi Vihdissä)

text: Vanjärvi laskee järven rantaa sivuavaan Vanjokeen.


title: Dan Severn

text: Daniel "The Beast" Severn (synt. 8. kesäkuuta 1958) on yhdysvaltalainen vapaaottelija ja showpainija. Hän tuli tunnetuksi varhaisista Ultimate Fighting Championship -turnauksista. Severn on otellut uransa aikana monissa vapaaottelu- ja showpainijärjestöissä, mukaan lukien King of the Cage, PRIDE Fighting Championships, Ultimate Fighting Championship, Cage Rage, World Extreme Cagefighting, Gladiator Challenge, sekä World Wrestling Federation.


title: Dan Severn

text: Severnillä on värikäs ura kreikkalais-roomalaisesta painista ja vapaapainista. Hän on toiminut valmentajana Arizonan ja Michiganin yliopistoissa, sekä paininut muun muassa Japanissa, Turkissa, Unkarissa, Kanadassa, Ranskassa ja tietysti Yhdysvalloissa. Hänellä on myös uransa ajoilta monia kansallisia ja kansainvälisiä mestaruuksia, joihin kuuluu Yhdysvaltain ennätys selätysvoitoista vuosina 1976 - 1992.


title: Dan Severn

text: Severn astui ensimmäisen kerran UFC-häkkiin 16. joulukuuta 1994, "UFC 4" -turnauksessa, otellen ensimmäisen vapaaottelunsa. Häntä vastaan asettui thainyrkkeilijä Anthony Macias. Ottelu kesti vajaat kaksi minuuttia, jonka sisällä Severn sai tehtyä kaksi näyttävää takaheittoa, mitkä jäivät monien fanien mieleen. Severn voitti ensimmäisen ottelunsa kuristuksella, päästen turnauksessa jatkoon. Myöhemmin turnauksen finaalissa hän kuitenkin hävisi turnauksen voittajalle, Royce Gracielle.


title: Dan Severn

text: Severn osallistui 7. huhtikuuta 1995 seuraavaan UFC -turnaukseen, minkä hän myös voitti. "UFC 5" -tapahtumassa Severniä vastaan asettuivat Joe Charles, Oleg Taktarov ja finaalissa Dave Beneteau. Seuraava turnausvoitto tapahtuikin 16. joulukuuta 1995 "The Ultimate Ultimate" -tapahtumassa, jossa Severn kukisti Paul Valeransin, Tank Abbottin ja Oleg Taktarovin samana iltana. 17. toukokuuta 1996 hän voitti "UFC 9" -tapahtumassa Superfight-mestaruuden Ken Shamrockilta, tullen täten kolminkertaiseksi UFC-mestariksi.


title: Dan Severn

text: 7. helmikuuta 1997 "UFC 12" -tapahtumaan tuli mukaan ensimmäistä kertaa painoluokat (raskassarja ja kevytsarja). Samassa tapahtumassa Severn ja Mark Coleman ottivat yhteen ensimmäisestä Raskaansarjan -mestaruudesta. Coleman voitti ottelun, jonka seurauksena Superfight -mestaruus yhdistettiin Raskaansarjan -mestaruuteen, jolloin Severn menetti tittelinsä.


title: Dan Severn

text: Severn oli ensimmäinen maailmanluokan painija, joka UFC-häkkiin on noussut sen historiassa. Häntä seurasi myöhemmin Don Frye UFC 8:ssa ja 9:ssä ja Mark Coleman UFC 10:ssä ja 11:ssä.


title: Dan Severn

text: Severn on paininut monissa promootioissa, merkittävimpinä UWF International Japanissa, National Wrestling Alliance ja World Wrestling Federation. Hän paini NWA:ssa vuodesta 1995, ja voitti ensimmäisen mestaruutensa, NWA:n Raskaansarjan Maailmanmestaruuden Chris Candidolta 24. helmikuuta 1995 Smoky Mountain Wrestling -promootion tapahtumassa. Samana vuonna voitetun UFC-mestaruuden myötä Severnistä tuli ensimmäinen henkilö, kuka piti hallussaan sekä showpaini-, että vapaaottelutitteliä saman aikaisesti. Hän piti hallussaan maailmanmestaruuttaan yli neljä vuotta, kunnes hävisi sen Naoya Ogawalle 14. maaliskuuta 1999. Severnin ensimmäinen mestaruuskausi on kaiken kaikkiaan merkittävä, sillä se on pisin kausi kahteen vuosikymmeneen, sekä kolmanneksi pisin koko mestaruuden historiassa.


title: Dan Severn

text: Mestaruuskautensa aikana Severn paini myös WWF:ssa. Hän oli osallisena myös juonikuviossa, missä NWA hyökkäsi WWF:iin. Hän osallistui "Brawl For All" -turnaukseen, missä häntä vastaan asettui The Godfather. Severn voitti alkuerän, mutta häntä ei kuitenkaan nähty enää myöhemmin turnauksessa.


title: Dan Severn

text: 15. joulukuuta 2001 Severn voitti toisen NWA maailmanmestaruutensa Japanissa järjestetyssä WXO -promootion tapahtumassa Shinya Hashimotolta. Mestaruuden voittoa pidetään kiistanalaisena, koska ottelun amerikkalainen tuomari teki liian nopean laskun. Severnin mestaruuskausi ei tällä kertaa kestänyt kovin pitkään, sillä hänet riisuttiin mestaruudesta WXO:n lopetettua. Mestaruuden voitti myöhemmin ensimmäisessä NWA-TNA pay-per-view -tapahtumassa hänen pitkäaikainen vastustajansa Ken Shamrock.


title: Keskikalja-cowboy

text: Keskikalja-cowboy on suomalaismuusikko Jarno Sarjasen viides studioalbumi. Albumi julkaistiin vuonna 1988.


title: Keskikalja-cowboy

text: Sävellykset ja sanoitukset: Jarno Sarjanen, paitsi "Jos henkinen kantti vain riittää" sanat Aappo I. Piippo. Sovitukset: Bruno Korpela, paitsi "Valot nään" Jarmo Jylhä.


title: Mustat kaleerit

text: Mustat kaleerit on suomalaismuusikko Jarno Sarjasen neljäs studioalbumi. Jyrki Hämäläisen ideasta syntynyt albumi sisältää merimieslauluteemaisia esityksiä. Albumi julkaistiin vuonna 1985 ja sen ovat tuottaneet Jyrki Hämäläinen ja Jarmo Jylhä."Keskikalja-cowboy - Kootut levytykset 1977-2008, osa 2" -albumin kansivihko


title: Country Aces

text: Country Aces on Jarno Sarjasen ja Johnny Cashin kokoelmalevy, joka julkaistiin vuonna 1983 kasettina ja LP-levynä.


title: Country Aces

text: "Keskikalja-cowboy – Kootut levytykset 1977–2008, osa 2" -albumin kansivihko


title: Tofik Bahramovin stadion

text: Tofik Bahramovin stadion on Azerbaidžanin kansallisstadion.


title: Tofik Bahramovin stadion

text: Stadionilla on juoksuradat, mutta se on pääosin jalkapalloilukäytössä. Kotiottelunsa stadionilla pelaavat maajoukkue sekä seurajoukkueet FK Baku ja Neftçi. Stadionin katsojakapasiteetti on 29 858.


title: Tofik Bahramovin stadion

text: Stadion on nimetty Tofik Bahramovin, azerbaidžanilaisen avustavan erotuomarin, joka oli tuomitsemassa 1966 MM-kisojen loppuottelua, mukaan.


title: Stade Josy Barthel

text: Stade Josy Barthel on Luxemburgissa sijaitseva jalkapallo- ja yleisurheilustadion, maan kansallisstadion. Stadionin katsojakapasiteetti on 8 250. Luxemburgin jalkapallomaajoukkue pelaa stadionilla kotiottelunsa, ja se on myös "CAL Spora Luxembourg" -yleisurheiluseuran käytössä.


title: Stade Josy Barthel

text: Stadion on nimetty Josy Barthelin, 1952 Helsingin olympialaisten 1 500 metrin juoksun kultamitalistin, mukaan.


title: Elizabeth May

text: Elizabeth May, OC, (s. 9. kesäkuuta 1954 Hartford, Connecticut) on Kanadan Vihreän puolueen puheenjohtaja.


title: Elizabeth May

text: May on myös luonto-aktivisti, kirjailija ja asianajaja. Hän toimi ympäristöliikkeeseen kuuluvan Sierra Club of Canadan johtajana 1989–2006.


title: Elizabeth May

text: 9. toukokuuta 2006 May asetti itsensä ehdolle Kanadan Vihreän puolueen puheenjohtajavaaliin. Hänen agendanaan olivat muun muassa ilmastonmuutos ja yhteiskunnan demokratiavaje. Hän ilmaisi myös tyytymättömyytensä muihin puoluejohtajiin, jotka televisioiduissa väittelyissä kyllä puhuvat asioista, mutta eivät sano mitään tärkeää. May ilmaisi halunsa tuoda julki toisenlaisen näkemyksen ja erilaisen tavan tehdä politiikkaa, samalla toivoen äänestäjien pitävän tästä asenteesta, eikä vain äänestävän vähiten huonoa vaihtoehtoa vaalipäivänä.


title: Ben Sahar

text: Ben Sahar (s. 10. elokuuta 1989 Holon, Israel) on israelilainen jalkapalloilija, pelipaikaltaan hyökkääjä. Hänen seuransa on Espanjan pääsarjassa pelaava RCD Espanyol.


title: Ben Sahar

text: Sahar siirtyi Hapoel Tel-Avivista Chelseaan kaudeksi 2006–2007 600 000 euron siirtosummalla. Chelsean edustusjoukkueessa hän pelasi vain kolmessa ottelussa. Kaudella 2007–2008 Sahar oli lainassa mestaruussarjan Sheffield Wednesdayssä ja Queens Park Rangersissa.


title: Ben Sahar

text: Israelin maajoukkueessa Ben Sahar debytoi kautta aikain nuorimpana pelaajana, 17 vuoden iässä, ottelussa Ukrainaa vastaan helmikuussa 2007. Sahar on 182 senttimetriä pitkä ja hän painaa 75 kilogrammaa. Hänellä on myös Puolan kansalaisuus.


title: Eira Mollberg

text: Eira Mollberg (s. 1957 Kuopio) on Savonia-palkittu suomalainen teatteri- ja dokumenttiohjaaja ja kirjailija.


title: Eira Mollberg

text: Mollbergin isä oli ohjaaja Rauni Mollberg, jonka suhteesta lapsiinsa Eira Mollberg on kirjoittanut kaksi kirjaa. Lisäksi hän on kirjoittanut näytelmiä. ja kritiikkiä. Eira Mollberg voitti Savonia-palkinnon romaanillaan "Vakuuslapset". Hän koulutukseltaan filosofian kandidaatti, pääaineena kirjallisuus.


title: Sojuz TMA-13

text:
Sojuz TMA-13 on Venäjän avaruusjärjestön miehitetty avaruuslento Kansainväliselle avaruusasemalle (ISS). Avaruusaluksen laukaisu tapahtui 12. lokakuuta 2008 kello 07.01 UTC ja alus saapui takaisin maahan 8. huhtikuuta 2009 .
__notoc__


title: Sojuz TMA-13

text: Osa ISS:n Retkikunta 18:n miehistöstä


title: Falcão (futsalpelaaja)

text: Alessandro Rosa Vieira eli Falcão (s. 8. kesäkuuta 1977 São Paulo) on brasilialainen futsalpelaaja ja jalkapalloilija.


title: Falcão (futsalpelaaja)

text: Falcão aloitti futsalin pelaamisen Corinthiansissa 12-vuotiaana. Hän voitti Brasilian mestaruuden ensi kerran 18-vuotiaana ja sai pian kutsun Brasilian futsalmaajoukkueeseen. Hän ei kuitenkaan vielä ollut mukana Brasilian voittaessa maailmanmestaruuden vuonna 1996. Kaksissa seuraavissa kisoissa hän oli mukana Brasilian saadessa hopeaa 2000 ja pronssia 2004. Vuoden 2004 MM-kisoissa Falcão voitti maalikuninkuuden ja parhaan pelaajan tittelin. FIFA valitsi hänet myöhemmin samana vuonna maailman parhaaksi futsalpelaajaksi. MM-kisoissa 2008 Falcão valittiin toistamiseen kisojen parhaaksi pelaajaksi, ja hän vihdoin voitti pitkään tavoittelemansa maailmanmestaruustittelin. Vuoden 2007 Pan-Amerikan kisoista Rio de Janeirosta hän saavutti Brasilian kanssa kultaa.


title: Falcão (futsalpelaaja)

text: Falcão päätti kokeilla myös jalkapalloa 2004 MM-kisojen jälkeen. Hän pelasi 2005 São Paulo FC:n riveissä voittaen Copa Libertadoresin ja São Paulon osavaltion mestaruuden. Falcão palasi tämän jälkeen takaisin futsaliin, jossa hänen seurajoukkueensa on brasilialainen Malwee/Jaraguá.


title: Falcão (futsalpelaaja)

text: Falcão oli voittamassa kultaa Brasilian joukkueessa Pan-Amerikan kisoissa 2007.


title: Richard Garriott

text: Richard Garriott (s. 4. heinäkuuta 1961 Cambridge, Englanti) on yhdysvaltalainen pelisuunnittelija, joka on tunnettu mm. Ultima-tietokonepelisarjan luojana.


title: Richard Garriott

text: Garriott on kuudes avaruusturisti, nimikkeenä avaruuslennolle osallistuja. Hänet laukaistiin lennolla Sojuz TMA-13 kohti Kansainvälistä avaruusasemaa 12. lokakuuta 2008. Garriott palasi Maahan 24. lokakuuta 2008 lennolla Sojuz TMA-12. Richardin isä Owen Garriott toimi NASAn astronauttina.


title: Richard Garriott

text: Garriott on voittanut Game Developers Choice Awards "Lifetime Achievement Award" -palkinnon sekä hänet on valittu Academy of Interactive Arts & Sciences "Hall of Fameen".


title: Washburn Guitars

text: Washburn Guitars on yhdysvaltalainen kielisoittimia valmistava yritys, joka on perustettu Chicagossa vuonna 1883.


title: Washburn Guitars

text: Vaikka Washburn on tunnettu lähinnä akustisista ja sähkökitaroistaan, yritys valmistaa myös akustisia ja sähköisiä bassokitaroita, banjoja, mandoliineja, matkakitaroita, vahvistimia ja erilaisia kitaratarvikkeita, kuten hihnoja, koteloita, virittimiä ja kitaran mikrofoneja.


title: Lieksan keskuskoulu

text: Lieksan Keskuskoulu on Lieksassa sijaitseva peruskoulu. Koulu aloitti yhtenäiskouluna 1. elokuuta 2004. Keskuskouluun kuuluvat alaluokat 1–6, yläluokat 7–9 ja erityisluokat 1–9.


title: Lieksan keskuskoulu

text: Toimipisteet ovat kolmessa eri kiinteistössä:


title: Lieksan keskuskoulu

text: Yläkoulujen yhdistyessä 1. elokuuta 2009 luokkien sijaintipaikat muuttuivat siten, että luokat 1–2 ovat Kuhmonkadulla ja luokat 3–6 Koulukadulla.


title: USS Monitor

text: USS Monitor oli Yhdysvaltain laivaston monitori, joka palveli Yhdysvaltojen sisällissodassa pohjoisvaltioiden puolella.


title: USS Monitor

text: "Monitor" oli suunniteltu matalan veden alukseksi taistelemaan joilla ja rannikoilla, sillä alus ei muun muassa suuren tykkitorninsa vuoksi ollut kovinkaan merikelpoinen. Aluksen kannella oli pyörivä tykkitorni, jossa oli kaksi 280 millimetrin tykkiä. Panssaroitu yläkansi oli vain hieman vesirajan yläpuolella. Suurin osa aluksesta oli veden alla, jotta alusta olisi vaikeampi upottaa. Myös kaikki henkilöstön tilat ja moottori sijaitsivat veden alla. Alus oli varustettu potkurilla, joka mahdollisti pelkän höyryvoiman käytön.


title: USS Monitor

text: Aluksen suunnittelija John Ericsson vastaanotti 4. lokakuuta 1861 laivaston tilauksen aluksen valmistamisesta. Aluksen rungon valmisti Continental Iron Works Green Pointissa Long Islandilla alihankintana. Propulsiojärjestelmän valmisti Delamater and Company New York Citystä ja tykkitornin, johon kuului kahdeksan kerrosta tuuman paksuisia rautalevyjä, toimitti Novelty Iron Works New Yorkista. Yhdysvaltain laivaston ensimmäinen ironclad alus laskettiin vesille 30. tammikuuta 1862. Alus otettiin palvelukseen kuukautta myöhemmin 25. helmikuuta ensimmäisenä päällikkönään luutnantti John L. Warden.


title: USS Monitor

text: Alus taisteli 9. maaliskuuta "CSS Virginiaa" vastaan Hampton Roadsin taistelussa, joka päättyi alusten välillä ratkaisemattomana. Alus upposi 31. joulukuuta Atlantin valtamerellä Cape Hatterasin lähellä ollessaan "USS Rhode Islandin" hinattavana. Turmassa sai surmansa kuusitoista miehistönjäsentä.


title: USS Monitor

text: Hylky paikannettiin vuonna 1973. Monitorin torni löydettiin 1990-luvulla, ja se nostettiin lopulta kymmenkunta vuotta myöhemmin. Sen todettiin olevan yllättävän hyvin säilynyt. Tykkitorni, potkuri, ankkuri ja moottori ovat nykyisin näytteillä Newport Newsin merimuseossa.


title: Marko Kilpi

text: Marko Tapio Kilpi (s. 19. toukokuuta 1969 Rovaniemi) on suomalainen dekkarikirjailija, dokumentaristi ja poliisi.


title: Marko Kilpi

text: Kilpi syntyi Rovaniemellä, mutta hänen perheensä muutti Kuopioon hänen ollessaan kaksivuotias.


title: Marko Kilpi

text: Kilpi on varsinaiselta ammatiltaan poliisi. Hän aloitti opiskelun Tampereen Poliisikoulussa 28-vuotiaana toimittuaan sitä ennen oman media-alan yrityksensä johdossa. Valmistumisensa jälkeen hän on työskennellyt vuodesta 2000 Kuopion poliisissa. Hänen virkanimikkeensä on vanhempi konstaapeli.


title: Marko Kilpi

text: Kilpi oli mukana Jimin "Poliisit"-televisiosarjan keväällä 2015 esitetyllä seitsemännellä tuotantokaudella.


title: Marko Kilpi

text: Kilven esikoisdekkari "Jäätyneitä ruusuja" julkaistiin syksyllä 2007. Kirjan päähenkilö on työharjoittelussa entisessä kotikaupungissaan oleva poliisi Olli Repo, joka on siirtynyt poliisiksi mainosalalta. Vaikka Kilpi onkin pyrkinyt realistiseen kuvaukseen, kirjan hahmot ja tapahtumat ovat hänen mukaansa täyttä fiktiota. Hän voitti vuonna 2008 esikoisteoksellaan Suomen dekkariseuran Vuoden johtolanka -palkinnon. Kesä-heinäkuussa samana vuonna julkaistiin 16:ssa sanomalehdessä Kilven kirjoittama kesädekkari "Veriveljet".


title: Marko Kilpi

text: Helmikuussa 2009 julkaistiin Kilven toinen romaani, "Kadotetut", jonka kustansi Gummerus. Teos oli Finlandia-palkintoehdokkaana.


title: Marko Kilpi

text: Vuonna 2011 ilmestyi Kilven kolmas romaani "Elävien kirjoihin". Hänet palkittiin teoksesta Savonia-kirjallisuuspalkinnolla vuonna 2012. Romaanin pohjalta tehtiin elokuva "8-pallo", jonka ohjasi Aku Louhimies. Helmikuussa 2013 ensi-iltansa saanut elokuva kuvattiin osittain Kuopiossa. Hollywoodilainen filmiyhtiö Tapestry Films osti keväällä 2015 kirjan elokuvaoikeudet. Kilven neljäs romaani "Kuolematon" ilmestyi vuonna 2013.


title: Marko Kilpi

text: Rikoskirjallisuuden lisäksi Kilpi on kirjoittanut myös lastenkirjan "Konstaapeli Kontio: näkymätön vaara", joka julkaistiin vuonna 2010. Kilpi on osuuskuntamuotoisen kustantamo Crime Timen perustajajäsen.


title: Marko Kilpi

text: Kilpi on myös dokumenttiohjaaja. Hänen ensimmäisen dokumenttinsa "Miekka ja leijona" kertoo hänen opiskeluaikaisesta kämppäkaveristaan, yli 30-vuotiaana poliisiopinnot aloittaneesta entisestä metsurista. Dokumentti esitettiin Yleisradion TV2-kanavan Pohjantähden alla -sarjassa lokakuussa 2000. Myös kolme hänen muuta dokumenttiaan esitettiin samassa sarjassa.


title: Marko Kilpi

text: Kolmen nuoren hengen vieneestä, Kuopion Väinölänniemessä elokuussa 2002 tapahtuneesta auto-onnettomuudesta kertova "Viimeinen kaahaus" esitettiin televisiossa maaliskuussa 2003, Kilven neljännen lapsen syntymästä kertova "Kotona syntynyt" marraskuussa 2004 ja "Piispaa kyydissä", jossa piispa Wille Riekkinen on mukana kuopiolaispoliisien päivystyskeikalla, esitettiin ensimmäisen kerran uudenvuodenpäivänä 2006.


title: Marko Kilpi

text: Vuonna 2002 Kilpi teki Tiehallinnon tilaustyönä dokumentin "Maisemagalleria" valtatie 5:n varrella sijaitsevasta Maisemagalleriasta.


title: Marko Kilpi

text: Kilvellä ja hänen puolisollaan on neljä lasta.


title: Marko Kilpi

text: Kilpi oli Kokoomuksen ehdokkaana Kuopion kuntavaaleissa 2017.


title: Trivia (täsmennyssivu)

text: Trivia tarkoittaa seuraavia asioita:


title: Günther Schwägermann

text: SS-Hauptsturmführer Günther Schwägermann (s. 24. heinäkuuta 1915, Uelzen) oli toisen maailmansodan aikana propagandaministeri Joseph Goebbelsin avustaja.


title: Günther Schwägermann

text: Schwägermann opiskeli nuoruudessaan liiketaloutta. Hän liittyi vuonna 1937 Leibstandarte SS Adolf Hitleriin ja vuonna 1938 SS Junker -kouluun. Vuonna 1939 hän meni Berliinin poliisivoimiin, josta siirtyi Goebbelsin avustajaksi.


title: Günther Schwägermann

text: Schwägermann oli Goebbelsin mukana Führerbunkerissa Berliinissä sodan loppuhetkillä. Hän poltti Joseph Goebbelsin ja tämän vaimon Magdan ruumiit näiden tehtyä itsemurhan 1. toukokuuta 1945.


title: Günther Schwägermann

text: Schwägermann pakeni Führerbunkerista ja oli sodan jälkeen amerikkalaisten vankina vuoteen 1947.


title: Woodin piirikunta (Ohio)

text: Woodin piirikunta () on piirikunta Ohiossa, Yhdysvalloissa. Sen suurin kaupunki on Bowling Green.


title: Woodin piirikunta (Ohio)

text: Woodin naapuripiirikuntia ovat Lucas pohjoisessa, Ottawa koillisessa, Sandusky idässä, Seneca kaakossa, Hancock etelässä, Putnam lounaassa ja Henry lännessä.


title: Woodin piirikunta (Ohio)

text: Piirikunnassa asui vuoden 2010 väestönlaskennassa 125 488 ihmistä. Etniset ryhmät jakautuivat valkoisiin (94,0 %), mustiin (2,7 %), alkuperäisamerikkalaisiin (0,3 %) ja aasialaisiin (1,6 %).


title: Woodin piirikunta (Ohio)

text: Piirikunnan asukkaiden ikäjakauma oli vuonna 2010 seuraava: Alle 5-vuotiaita oli 5,4 %, 5–17-vuotiaita 16,4 %, 18–24-vuotiaita 17,1 %, 25–44-vuotiaita 23,6 %, 45–64-vuotiaita 25,6 % ja yli 65-vuotiaita 11,9 %. Asukkaista köyhyysrajan alapuolella oli 12,2 % vuonna 2010.


title: Woodin piirikunta (Ohio)

text: Bowling Green lähellä sijaitsee piirikunnan omistama Wood County Airport -lentokenttä, josta on maantietä 20 minuutin matka Toledon keskustaan.


title: Stéphane Henchoz

text: Stéphane Henchoz (s. 7. syyskuuta 1974) on sveitsiläinen entinen jalkapalloilija.


title: Stéphane Henchoz

text: Keskuspuolustajan paikalla pelannut Henchoz aloitti ammattilaisuransa kotimaansa Neuchâtel Xamaxin joukkueessa vuonna 1992. Vuosina 1995–1997 hän pelasi kahden kauden ajan Saksan Bundesliigassa HSV:n joukkueessa ennen siirtymistään Englannin valioliigaan Blackburniin.


title: Stéphane Henchoz

text: Kun Blacburn kauden 1998/1999 päätteeksi putosi valioliigasta, hankki Liverpool-valmentaja Gerard Houllier Henchozin seuraan 3,5 miljoonan punnan siirtosummalla. Liverpoolissa hyvä taklaaja ja tiukka-asenteinen Henchoz muodosti 2000-luvun alussa joukkueen vakiotoppariparin yhdessä Sami Hyypiän kanssa ja voitti seurassa FA Cupin vuonna 2001. Rafael Benitezin tultua joukkueen manageriksi hänen roolinsa kapeni uuden valmentajan suosittua Jamie Carragheria, ja 2005 Henchoz siirtyi Skotlannin suurseuraan Celticiin, missä hänen peliaikansa jäi niin ikään vähäiseksi. Vain yhden Celtic-kauden jälkeen Henchoz siirtyi entisen Liverpool-hyökkääjä Paul Jewellin valmentamaan valioliigan nousijajoukkue Wiganiin, missä hän vakiinnutti heti paikkansa avauskokoonpanossa. Kaudeksi 2006/2007 Henchoz palasi Blackburniin, missä hän pelasi kahden kauden aikana vain 16 ottelussa. Henchoz ei saanut Mark Hughesin valmentamassa seurassa jatkosopimusta kesällä 2008 ja päätti saman vuoden lokakuussa lopettaa uransa.


title: Stéphane Henchoz

text: Henchoz kuului pitkän aikaa myös Sveitsin maajoukkueen vakiomiehistöön. Hän pelasi kaikkiaan 72 A-maaottelua ja edusti maataan 1996 ja 2004 EM-kisoissa.


title: Armin D. Lehmann

text: Armin Dieter Lehmann (23. toukokuuta 1928, Waldtrudering – 10. lokakuuta 2008, Coos Bay, Oregon) oli yhdysvaltalais-saksalainen kirjailija, joka toisen maailmansodan loppuvaiheessa oli Hitler-Jugendin kuriirina Führerbunkerissa Berliinissä.


title: Armin D. Lehmann

text: Armin Lehmann muutti Yhdysvaltoihin vuonna 1953. Hän loi työuransa matkailualalla matkanjohtajana ja -järjestäjänä sekä luennoiden apulaisprofessorina useissa oppilaitoksissa. Lehmann kirjoitti useita matkailuaiheisia kirjoja sekä nuoruudenkokemuksista kertovat "Hitler's Last Courier" ja "In Hitler’s Bunker". Lehmann tunnettiin myös rauhanaktivistina, joka vieraili yli 150 maassa puhumassa väkivallattomuudesta ja suvaitsevaisuudesta.


title: Hayek

text: Hayek on muun muassa seuraavien henkilöiden sukunimi:


title: Frisch

text: Frisch tai von Frisch on muun muassa seuraavien henkilöiden sukunimi:


title: Tinbergen

text: Tinbergen on muun muassa seuraavien henkilöiden sukunimi:


title: Hicks

text: Hicks on muun muassa seuraavien henkilöiden sukunimi:


title: Arrow

text: Arrow tarkoittaa muun muassa seuraavia:


title: Teodebert II

text:
Teodebert II (586–612) oli Austrasian kuningas vuosina 595–612. Hän seurasi valtaistuimella isäänsä Kildebertiä.
Teodebert oli aluksi isoäitinsä Brunhilden ohjailtavana, mutta onnistui karkottamaan tämän vuonna 599. Brunhilde päätyi Teodebertin veljen, Burgundin kuningas Teoderik II:n hoviin, ja samana vuonna Teodebertin ja Teoderikin välille syttyi sota. Teoderik onnistui lyömään Teodebertin, mutta veljekset liittoutuivat pian serkkuaan Neustrian kuningas Klotar II:sta vastaan. He onnistuivat vuosina 600–604 valloittamaan suuren osan Neustriaa, mutta kääntyivät taas toisiaan vastaan. Teoderik pystyi lyömään Teodebertin joukot Étampesin luona, eikä Teodebert antanut apujoukkoja veljelleen, kun Klotar miehitti Teoderikin kuningaskunnan 605. Vuonna 612 Teoderik voitti Teodebertin Toulissa ja Tolbiacissa, ja Brunhilde käski sulkea Teodebertin luostariin. Siellä Teodebert ja hänen poikansa Merovech murhattiin, luultavasti Brunhilden käskystä.


title: Teodebert II

text: Teodebertin tytär Emma meni naimisiin Kentin kuninkaan Eadbaldin kanssa.


title: Myrdal

text: Myrdal voi tarkoittaa seuraavia:


title: Helsingin kuuluisin liikemies

text: Helsingin kuuluisin liikemies on suomalainen elokuva vuodelta 1934. Se on ohjaajansa, Valentin Vaalan, ensimmäinen komedia. Elokuva perustuu kuplettimestari Rafael Ramstedtin aiheeseen. Sörnäisissä kauppaa pitävä Liljepekin Kalle kutsuu ystävänsä Konstun ja Fransun vierailulle. Syntyy suma väärinkäsityksiä ja tarina paholaisesta Kallen puodissa. Maatalon tyttärellä Maikilla on puolestaan hankausta sulhasensa kanssa. "Helsingin kuuluisin liikemies" esitettiin televisiossa ensi kerran 10. kesäkuuta 2008.


title: Helsingin kuuluisin liikemies

text: Liljepekin Kallella on sekatavarakauppa Sörnäisissä. Onpa ukolla vaimokin, Neilikka nimeltään. Ja kovaa kuria pitää tuo Neilikka. Erään kerran Kalle lähettää kirjeen lapsuudenystävilleen ja rippikoulukavereilleen Konstulle ja Fransulle. He ovat renkeinä Mattilan talossa Töpsälässä ja päättävät lähteä Helsinkiin tapaamaan Kallea. Talon tytär Maikki lähtee samalla kyydillä, hänellä on kaupungissa sulhanen, poliisikomisario Vilho Airisto. Mukaan tulee myös metsäkonsulentti Sund, joka kutsuu Maikin ja rengit seuraavaksi päiväksi Hotelli Torniin.


title: Helsingin kuuluisin liikemies

text: "Helsingin kuuluisin liikemies" kuvattiin syksyllä 1933 ja tammikuussa 1934. Elokuva oli yleisömenestys. Valmistuskulut kuitenkin rasittivat O.Y. Fennica A.B:n taloutta siinä määrin, että yhtiö ajautui vararikkoon. Elokuvaa esitettiin myös nimellä "Konstu, Fransi ja Liljepekin Kalle (Konstu, Fransi och Liljepeks Kalle)". Elokuva oli kadoksissa vuosikymmeniä, kunnes eräs kopio löydettiin Michiganista Yhdysvalloista 1990-luvulla.


title: Helsingin kuuluisin liikemies

text: Aikalaisarvioissa Helsingin Sanomat piti elokuvan kokonaisvaikutelmaa eheänä. Heikkouksina mainittiin tietyt pitkäveteisyydet. Uuden tulokkaan, Regina Linnanheimon, ääntä kehuttiin sointuvaksi ja liikkeitä miellyttäviksi. Äänityslaitteistona oli Ruotsista hankittu Aga-Baltic. Elokuvassa esitetään useita lauluja:


title: Friedman

text: Friedman on muun muassa seuraavien henkilöiden sukunimi:


title: Ruostemalawinahven

text: Ruosremalawinahven ("Iodotropheus sprengerae") on Malawijärvessä endeemisenä esiintyvä kirjoahvenlaji. Laji on myös suosittu akvaariokala sen helppohoitoisuuden ansiosta. Akvaariokaloiksi pyydystäminen ja vesien saastuminen on aiheuttanut sen, että laji luokitellaan nykyään vaarantuneeksi.


title: Ruostemalawinahven

text: Ruostemalawinahven kasvaa korkeintaan noin 11 cm pitkäksi. Ruostemalawinahvenen kasvot, pyrstö ja selkäevä ovat väriltään ruosteenkellertävät ja muu osa kalaa on laventelinvioletti. Sukupuolet eivät eroa väritykseltään toisistaan, mutta koiraat ovat yleensä naaraita kookkaampia.


title: Ruostemalawinahven

text: Ruostemalawinahvenet ovat rauhallisempia kuin useat muut kirjoahvenet. Lajilla ei tavata reviirikäyttäytymistä, mutta kalat saattavat toisinaan käyttäytyä aggressiivisesti lajitovereitaan kohtaan.


title: Ruostemalawinahven

text: Ruostemalawinahvenet viihtyvät parhaiten vedessä, jonka lämpötila on 24–26 °C . Laji elää erityisesti kivikkoisilla pohjilla kivien suojissa. Ravintonaan ruostemalawinahvenet käyttävät pääasiassa eläinplanktonia


title: Helinä Svensson-Timari

text: Olga Helinä Svensson-Timari (4. maaliskuuta 1887 Jokioinen – 3. toukokuuta 1958) oli suomalainen lausuja ja näyttelijä.


title: Helinä Svensson-Timari

text: Helinä Svensson-Timarin vanhemmat olivat Samuli Tiensuu ja Ulrika Syrjänen. Hän kävi Forssan Yhteiskoulua, josta jatkoi Helsingin Suomalaiseen jatko-opistoon ja edelleen Suomen Kansallisteatterin oppilaskouluun. Ennen vuotta 1918 Svensson-Timari oli mukana useilla Aarne Orjatsalon teatterikiertueilla. Sen jälkeen hän teki lukuisia omia kiertueita. Svensson-Timarin pääasiallinen elämäntyö oli esiintyminen lausuntataiteilijana ja lausunnan opettaminen. Hän toimitti vuonna 1929 "Lausunta-ohjelmistoa" -kirjan, johon on koottu useiden suomalaisten runoilijoiden kirjoittamia tai suomentamia runoja. Hänen oppilaitaan oli muun muassa Ella Eronen. Svensson-Timarin tulkinnoista ikimuistoisimpiin lukeutuu hänen lausumansa Katri Valan "Kukkiva maa". Vuonna 1953 hän sai Suomen Kulttuurirahaston kunniapalkintona 200 000 markkaa.


title: Helinä Svensson-Timari

text: Puhenäytelmän saralla Helinä Svensson-Timarin töitä olivat muun muassa "Antigonen" ja "Singoallan" nimiosat, "Daniel Hjortin" Katri sekä "Elinan surman" Kirsti. Edelleen hänen roolisuorituksiaan olivat "Loppiaisaaton" Viola ja "Tituksen" Berenike. Svensson-Timari näytteli kahdessa mykkä- ja kolmessa äänielokuvassa. Esimerkiksi elokuvassa "Helsingin kuuluisin liikemies" hän näytteli päähenkilön vaimoa Neilikkaa.


title: Helinä Svensson-Timari

text: Jokioisten Pellilässä Tiensuun torpan paikalla paljastettiin Svensson-Timarin muistomerkki 3. toukokuuta 1998.


title: Tutki-Kokeile-Kehitä

text: Tutki-Kokeile-Kehitä on alle 21-vuotiaille luonnontieteistä ja tekniikasta kiinnostuneille lapsille ja nuorille suunnattu tiedekilpailu. Kilpailussa on kolme eri sarjaa: esiopetussarja, 3.–9. luokkalaisten sarja sekä muiden alle 21-vuotiaiden sarja. Kilpailun tarkoituksena on innostaa nuoria luonnontieteiden ja tekniikan harrastamiseen.


title: Tutki-Kokeile-Kehitä

text: Tutki-Kokeile-Kehitä-kilpailu järjestettiin ensimmäisen kerran vuonna 1980 ja vuodesta 1993 lähtien sitä on järjestetty joka vuosi. Toiminnassa on alusta asti ollut mukana Kerhokeskus – koulutyön tuki ry. Tekniikan Akateemisten Liitto TEK ry tuli toimintaan mukaan vuonna 1992. Ideoita ja esimerkkiä toimintamallin luomiseen ja kehittämiseen on haettu mm. Saksasta ja Isosta-Britanniasta.


title: Tutki-Kokeile-Kehitä

text: Vuonna 1993 kilpailuun yhdistyi Tekniikan Akateemisten Liitto TEK:n järjestämä Young Scientist -kilpailu ja tästä eteenpäin Tutki-Kokeile-Kehitä -kilpailu on ollut myös kansallinen karsintakilpailu EU:n Young Scientist -kilpailuun.


title: Tutki-Kokeile-Kehitä

text: Vuosittain kilpailuun osallistuu noin 300 nuorta yli 50 kilpailutyöllä. Kilpailutöitä lähetetään arvosteltavaksi kaikkialta Suomesta.


title: Tutki-Kokeile-Kehitä

text: Kilpailutöiden arvioinnissa on tiiviisti mukana eri tieteenalojen laaja asiantuntijaverkosto. Patentti- ja rekisterihallitukseen sekä Patenttiasiamiesyhdistykseen ylläpidetään jatkuvaa yhteyttä keksintöjen suojaustoimien merkeissä. Kilpailun järjestäjät huolehtivat suojattavissa olevien keksintöjen ensimmäisen hakemuksen patentti- ja rekisterihallitukseen. Kaikki oikeudet ideoiden hyödyntämiseen säilyvät kuitenkin keksintöjen tekijöillä. Töitä arvosteltaessa painotetaan ratkaisun omaperäisyyttä, käytännöllisyyttä, idean tuoreutta sekä raportoinnin tasoa. Raportointi on merkittävä ja tärkeä osa kilpailutyötä. Tekijän ikä ja koulutustaso otetaan myös huomioon arvostelussa.


title: Tutki-Kokeile-Kehitä

text: Kilpailussa jaetaan palkintostipendeinä vuosittain n. 10 000 euroa. Lisäksi jaetaan ohjaajapalkintoja. Kilpailun perusteella valitaan Suomen edustajat Euroopan Unionin Young Scientist -kilpailuun sekä muihin eurooppalaisiin tiedekilpailuihin, joiden määrä vuosittain vaihtelee. Jokainen kilpailutyö arvioidaan ja kilpailija saa siitä kirjallisen palautteen.


title: Nelikko

text: Nelikko on Suomessa ja Ruotsissa aiemmin käytössä ollut tilavuusmitta. Suomessa yksi nelikko oli yksi neljäsosa tynnyriä. Kuivan tavaran mittana yksi tynnyri oli 30 kappaa eli 164,9 litraa, jolloin nelikon suuruudeksi tuli 41,221 litraa. Nesteitä mitattaessa yksi tynnyri oli 48 kannua eli 125,6 litraa, jolloin nelikon suuruudeksi tuli 31,406 litraa.


title: Nelikko

text: Vuonna 1739 annetun asetuksen mukaan nelikko oli kuivan tavaran mittana yksi neljäsosa pannia eli yksi kahdeksasosa tynnyriä eli 8,32 litraa. Ruotsissa nelikko oli nesteitä mitattaessa 31,4 litraa ja kuivia tavaroita mitattaessa 1/8 tynnyriä eli 2 ottinkia eli 1/4 pannia eli 4 kappaa, joka litroina oli 18,3.


title: Liikevaihtovero

text:
Liikevaihtovero (lyhenne lvv.
) oli Suomessa vuosina 1941–1994 käytössä ollut vero, jota yritykset maksoivat valtiolle tavaroiden ja palvelujen myynnistä ja maahantuonnista. Se oli nykyisen arvonlisäveron edeltäjä. Liikevaihtovero säädettiin aluksi tilapäiseksi, vuoden 1942 alusta lähtien pysyväksi. Ensimmäisen liikevaihtoverolain korvasi toinen liikevaihtoverolaki vuoden 1964 alussa. Alun perin liikevaihtoverolla korvattiin sodan takia romahtaneita tullituloja. Taso oli aluksi 10 % ja se nousi vähitellen 18 %:iin.


title: Liikevaihtovero

text: Liikevaihtovero kävi vähitellen monimutkaisuutensa vuoksi hankalaksi ja se korvattiin vuonna 1994 arvonlisäverolla. Syynä oli myös EU:n pyrkimys kohti eri valtioiden verotuksen samankaltaisuutta. Laki arvonlisäverosta tuli voimaan 1. kesäkuuta 1994, jolloin liikevaihtovero samalla lakkautettiin. Arvonlisäveron käyttöönoton yhteydessä tulivat verollisiksi myös ennen verottomat palvelut, kuten parturit, suutarit ja korjaamopalvelut.


title: Sneek

text: Sneek (friisiksi "Snits") oli kunta pienen Geeuw-joen varrella Friisinmaan provinssissa Alankomaissa. Pinta-alaa kunnalla oli 34,04 neliökilometriä, josta vettä oli 3,94 km². Asukkaita kunnassa oli 33 257 (31.12.2008) ja väestötiheys oli 1 105 as./km². Sneekin pormestari oli Arno Brok. Kunnan keskuspaikka oli nimeltään Sneek.


title: Sneek

text: Sneek perustettiin vuonna 1294 Middelzee-merialueen rannalle. Nykyisin Middelzee on kuivattu. Vuonna 1456 Sneek sai kaupunkioikeudet. Sneek on kehittynyt Friisinmaan järvialueen vesiurheilukeskukseksi, varsinkin purjehduksen saralla. Vuonna 2011 Sneek yhdistyi kuntaliitoksessa Bolswardin, Nijefurdin, Wonseradeelin ja Wymbritseradeelin kanssa uudeksi kunnaksi Súdwest-Fryslân.


title: Sneek

text: Sneekin nähtävyyksiin kuuluvat muun muassa Friisinmaan merenkulkumuseo, Waterpoort vuodelta 1613 ja kunnantalo vuodelta 1760.


title: Sneek

text: Sneekin naapurikunnat olivat Wymbritseradiel etelässä, lännessä ja pohjoisessa sekä Boarnsterhim ja Skarsterlân idässä.


title: Sneek

text: Sneekin kuntaan kuului neljä virallista asutuskeskusta (). Hollanninkieliset nimet ovat virallisia nimiä. Ainoastaan IJsbrechtumin friisinkielinen nimi Ysbrechtum on virallinen.


title: Sneek

text: Väkiluvut 1. tammikuuta 2004.


title: Ko Samui

text: Ko Samui () on Thaimaan kolmanneksi suurin saari (228,7 km²) Phuketin ja Koh Changin jälkeen, ja se on suosittu turisti- ja rantalomakohde. Samui sijaitsee Siaminlahdella Surat Thanin provinssissa lähellä Kran kannasta. Saaren keskus on Na Thonin satamakaupunki, jonne on lauttayhteys mantereelta Don Sakista.


title: Ko Samui

text: Ko Samui on osa Samuin saaristoa, johon kuuluu pääsaaren lisäksi 60 pienempää saarta, tärkeimpinä Ko Phangan, Ko Tao, Ko Nang Yuan ja Ko Taen. Ko Samuilla on useita hiekkarantoja, kuten itärannikon Lamai ja Chaweng. Saarella on Bangkok Airwaysin omistama lentokenttä, jonne lennetään päivittäin muun muassa Bangkokista.


title: Ko Samui

text: Vuoteen 2008 saakka Ko Samui oli Surat Thanin provinssiin kuulunut "amphoe". Kesäkuussa 2008 saarelle myönnettiin itsenäisen kaupungin status ("muang").


title: Ko Samui

text: Amphoe Ko Samui jaetaan seitsemään "tamboniin" ja koko saari on yhtenäinen hallinnollinen alue "thesaban muang". Amphoe käsittää saaren lisäksi Ang Thongin saariston ja muita pienempiä lähisaaria.


title: Life-peli

text: Life-peli () on brittiläisen matemaatikon John Horton Conwayn vuonna 1970 kehittämä soluautomaatti, eräänlainen ajatusleikki, jossa ruudukossa olevia kuvioita muokataan yksinkertaisten, determinististen sääntöjen mukaan. Life-peli tuottaa odottamattoman mutkikkaita, emergenttejä kuvioita, vaikka pelin säännöt ovat hyvin yksinkertaiset. Pelin nimi juontuu siitä, että pelissä ilmestyvät kuviot voivat sisältää elävien olentojen ominaisuuksiksi assosioituja piirteitä, kuten replikoituminen ja liikkuminen.


title: Life-peli

text: Mielenkiintoisille Life-pelin ruutuolioille on annettu nimiä kuten "Avaruuslaiva" ja "Kulkuri". Kenties tunnetuin pelin olioista on viidestä solusta muodostuva "r-Pentomino", joka yksinkertaisuudestaan huolimatta generoi tyhjälle pelilaudalle asetettuna häkellyttävän joukon mitä erilaisimpia olioita.


title: Life-peli

text: Vaikka Life on periaatteessa hyvin yksinkertainen peli, siihen liittyy erittäin monimutkaista dynamiikkaa ja pelin tiimoilta on kirjoitettu runsaasti tieteellisiä artikkeleja.


title: Life-peli

text: Pelissä kunkin ruudun eli solun väri riippuu naapuriruutujen väristä. Musta ruutu on elävä, valkoinen kuollut. Jos 2–3 naapuriruutua on eläviä eli mustia, solu säilyy mustana eli elossa. Jos ruudulla on enemmän kuin kolme elävää naapuria, ruutu kuolee ja muuttuu valkoiseksi. Ruutu kuolee myös, jos sillä ei ole yhtään mustaa eli elävää naapuria. Jos valkoisella, kuolleella ruudulla on kolme elävää naapuria, siihen syntyy musta ruutu.


title: Life-peli

text: Hieman tiivistetymmin pelin säännöt ovatNiinpä sanotaan, että "klassisella" Conwayn Life-pelillä on B3/S23 sääntö. S23 tarkoittaa, että 2 tai 3 naapurisolua pitää solun hengissä (Survive), ja B3 merkitsee, että kolme naapurisolua synnyttää (Birth) uuden solun. Life-pelistä voidaan tietenkin johtaa erilaisia muunnelmia muuttamalla pelin sääntöjä, mutta tämä on syytä tehdä harkiten, sillä lähes kaikki muunnelmat johtavat joko kaikkien solujen nopeaan kuolemaan tai täysin holtittomaan lisääntymiseen.


title: Life-peli

text: Eräs Life-pelin kiehtova piirre on se, että sukupolvien kuluessa soluryhmillä eli olioilla ilmenee ominaisuuksia, joita ei voi päätellä pelkästään säännöistä ja alkutilanteesta. Paitsi että peli havainnollistaa alkuarvoherkän järjestelmän luonnetta, niin sillä voidaan toteuttaa myös esimerkiksi loogisia portteja.


title: Life-peli

text: Yksin pelilaudalle asetettu solu kuolee pois jo ensimmäisessä sukupolvessa. Sama kohtalo odottaa kahta vierekkäin asetettua solua. Kolme rinnakkain asetettua solua käyttäytyy kuitenkin aivan toisin. Sukupolven vaihtuessa reunimmaiset solut kuolevat mutta keskimmäisen solun vierelle syntyy kaksi uutta, jolloin muodostuu edelliseen nähden poikittaisessa suunnassa oleva kolmen solun rivi. Seuraavassa sukupolvessa tilanne palautuu taas alkuperäiseksi. Tämä kolmen rinnakkaisen solun rivi ei siis ole ainoastaan selviydy sukupolvesta toiseen vaan peräti ikuisesti. Sillä on myös ominaisuus, jota ei ole kirjoitettu alkuperäisiin sääntöihin: kaksijaksollisuus.


title: Life-peli

text: Life-pelissä on tavattoman monia muitakin kaksijaksoisia ratkaisuja eli olioita, jotka palautuvat alkuperäiseen tilanteeseen joka toisessa sukupolvessa. Lisäksi on mahdollista löytää 3-, 4-, 6- tai vaikkapa 15-jaksoisia ratkaisuja. Jotkin oliot muuntuvat sukupolvesta toiseen, kunnes saavuttavat tällaisen jaksollisen tilan. Matemaattisesti ajatellen tällainen tila on jaksollinen attraktori.


title: Life-peli

text: Jo hyvin pienellä kokeilulla on mahdollista löytää jaksollisesti muuttuva olio, joka palautuu muutaman sukupolven jälkeen alkuperäiseen muotoonsa, mutta eri kohdassa pelilautaa. Tällöin on luontevaa katsoa saavuttaneen liikuntakyvyn. Liikkuvat oliot jatkavat matkaansa ikuisesti, elleivät törmää toisiin olioihin.


title: Life-peli

text: Vaikka kahden olion törmääminen johtaa usein molempien katoamiseen, näin ei käy aina. Eräs merkillinen piirre on, että jotkin paikoillaan pysyvät oliot selviytyvät törmäyksestä liikkuvaan olioon niin, että paikoillaan pysyvä olio saa muutaman sukupolven jälkeen alkuperäisen muotonsa takaisin liikkuvan olion kuitenkin tuhoutuessa. Tätä ilmiötä voi hyvin pitää analogiana syömiselle.


title: Life-peli

text: On syytä huomata, että syövät oliot voivat syödä vain tietyntyyppisiä liikkujia ja niiden täytyy tulla tietystä suunnasta. Tätä seikkaa voidaan ajatella eräänlaisena vastineena ekologiselle lokerolle.


title: Life-peli

text: Eräänä Life-pelin tavoitteena on löytää "Replikaattori" eli sellainen olio, joka muuttumisensa yhteydessä tuottaa itseään vastaavia kopioita. Replikaattori siis kykenee lisääntymään. Teoriassa tällainen olio pitäisi pystyä muodostamaan, mutta toistaiseksi kukaan ei ole löytänyt sopivaa tapaa solujen asettamiseksi.


title: Life-peli

text: Hyvin mielenkiintoinen on kuitenkin olio, josta käytetään nimitystä "Kulkuritykki". Se on muutamasta soluryhmästä muodostuva 30-jaksoinen kokonaisuus, josta irtoaa poispäin liikkuva "Kulkuri"-olio aina kolmenkymmenen sukupolven välein. Mielenkiintoista on, että jos kahdeksan tällaista "Kulkuri"-oliota kohtaa toisensa sopivalla tavalla, niistä muodostuu uusi "Kulkuritykki".


title: Life-peli

text: Vaikka alkuperäisessä Life-pelissä lisääntyvää oliota ei olekaan vielä saatu aikaan, lisääntyviä olioita on onnistuttu tuottamaan pelin sääntöjä muuttamalla. Peli, jonka sääntö on S23/B36 tunnetaan nimellä HighLife. Siinä tunnetaan replikaattori, jonka syntymiseen johtava alkutilanne muodostuu ainoastaan kuudesta solusta. Replikaattorin tuottaminen on tietenkin triviaalia pelissä, jonka sääntö on B1. Tällöin jo yksinäinen solu muodostaa replikaattorin.


title: Ísleifur Gissurarson

text: Ísleifur Gissurarson (1006 – 5. heinäkuuta 1080) oli islantilainen pappi, josta tuli Islannin ensimmäinen piispa maan omaksuttua kristinuskon.


title: Ísleifur Gissurarson

text: Hänen vanhempansa olivat Gissur Teitsson Mosfellingarin suvusta ja Þórdís Þóroddsdóttir. Hänen opiskeltuaan Herfordissa Saksassa Bremenin arkkipiispa Adalbert Hampurilainen nimitti hänet Islannin piispaksi vuonna 1056. Hän perusti piispanistuimen kotiseudulleen Skálholtiin ja rakennutti koulun. Yksi hänen oppilaistaan oli Jón Ögmundsson, josta tuli myöhemmin ensimmäinen Hólarin piispa. Ísleifur toimi piispana 24 vuotta, kuolemaansa asti. Hänen vaimonsa oli nimeltään Dalla Þorvaldsdóttir, ja heillä oli kolme poikaa: Þorvaldur, Teitur ja Gissur, josta tuli piispa isänsä kuoleman jälkeen.


title: Ilmansuodatin

text: Ilmansuodatin on suodatin, jota käytetään erottamaan ilmasta tarkoituksen mukaan pölyhiukkasia, kemikaaleja tai biologisia vaaratekijöitä. Ilmansuodattimia käytetään laaja-alaisesti ajoneuvoissa, henkilösuojauksessa, kaasuturbiineissa, laboratorioissa, pneumatiikassa ja rakennusten, kuten asuntojen ja sairaaloiden ilmastointijärjestelmissä. Ilmansuodattimen suodatinosa voi olla esimerkiksi aktiivihiiltä, paperia, lasikuitua, puuvillaa tai vaahtomuovia.


title: Ilmansuodatin

text: Ilmansuodattimia tarvitaan niin koneiden moitteettoman toiminnan kuin ihmisten terveyden ja viihtyvyydenkin kannalta. Ilmansuodattimet jaetaan suodatustehon mukaisesti karkea-, hieno-, HEPA- ja ULPA-suodattimiin.


title: Ilmansuodatin

text:
Ilmansuodatin poistaa polttomoottoriin tulevasta imuilmasta epäpuhtaudet. Ilmansuodatin sijaitsee suodatinkotelossa, josta suodatettu ilma johdetaan moottorin imusarjaan. Ajoneuvon ilmansuodatin on laskostettu mahdollisimman suurta suodatuspinta-alaa ajatellen, jotta suodattimen läpi voisi virrata suuri tilavuusvirta ja virtausvastus jäisi mahdollisimman pieneksi.
Monien mielestä ilmansuodatin tulisi vaihtaa 10 000-30 000 kilometrin välein tai silloin kun se ”näyttää likaiselta”. Tosiasia on se, että kun tietty määrä likaa jää ilmanpuhdistajaan niin sen suodatustehokkuus heikkenee.
Tämä tarkoittaa sitä, että yleistä luuloa vastaan ilmansuodattimen elinikä ei ole 10 000-30 000 kilometriä vaan se voi olla 90 000 kilometristä jopa 160 000 kilometriin.
Ilmansuodattimen teho ei heikkene ajetun kilometrimäärän mukaan vaan ajoneuvon toimintaympäristön mukaan. Pölyiset ja hiekkaiset olosuhteet lyhentävät ilmansuodattimen vaihtoväliä. Ajoneuvon ilmansuodattimen kunto on vaikea tarkastaa itse suodatinpaperin tummuudesta.


title: Ilmansuodatin

text: Ajoneuvojen ohjaamoissa on yleensä sisäilmansuodatin ("raitisilmasuodatin"), jonka tehtävä on suodattaa kabiiniin puhallettavaa ilmaa. Auton ohjaamoilmansuodattimen virtaus on tavallisesti 40 - 120 litraa/sekunti. VTT on kehittänyt ohjaamoilmansuodattimen, joka suodattaa 90-prosenttisesti alle mikrometrin hiukkaset.


title: Ilmansuodatin

text: Saastunut hengitysilma on haitallista ihmisille. Ihminen käyttää päivittäin noin 17 000 litraa ilmaa, sen vuoksi hengitysilmaa on suodatettava tarpeen vaatiessa. Hengitysilman suodattamisen tarpeeseen vaikuttavat muun muassa altistumisaika ja ilman saastepitoisuus. Henkilöilmansuodattimia käytetään suojaamaan ihmisiä hengitysilman pölyitä, sumuilta, höyryiltä, kaasuilta tai biologisilta vaaroilta. Suodatinlaite on helppokäyttöinen ja kevyt vaihtoehto verrattuna paineilmalaitteeseen, mutta suodatinlaite on riippuvainen käyttöpaikan ilmasta. Ilmassa olevat pölyhiukkaset ovat niin pieniä, että ne saattavat päästä verenkiertoon. Pölyiselle hengitysilmalle altistumisen seurauksia ovat allergiset reaktiot, kuten pölykeuhko, syöpä, ärsytys tai myrkytys.


title: Ilmansuodatin

text:
Hengityssuojain voi olla koko kasvon peittävä kokomaski ("naamari") tai pelkät hengitystiet peittävä puolimaski. Koko kasvot peittävä kokomaski suojaa myös silmät ilman epäpuhtauksilta, mutta kokomaski on yleensä kalliimpi ja voi olla liian raskas joihinkin tilanteisiin. Puolimaskeista on kertakäyttöisiä malleja, jotka ovat edullisia, huoltovapaita ja pienikokoisia.
Hiukkassuodattimet luokitellaan suojausluokkiin suodatustehon mukaisesti ja niiden käyttöaikaan vaikuttavat ympäristön olosuhteet. Hengityssuojain voi olla kertakäyttöinen tai siinä voi olla pitkää käyttöä varten kasvo-osaa, johon vaihdetaan suodatinpatruuna määrävälein. Kaasunaamareissa on esimerkiksi hiilisuodatin, joka suodattaa ilmasta hiileen sitoutuvia kemikaaleja. Kaasunaamareita käytetään esimerkiksi armeijassa suojaamaan sotilaita säteilypölyltä ja taistelukaasuilta.


title: Ilmansuodatin

text: Ilmansuodatin puhdistaa ja suodattaa ilmastointijärjestelmissä sisään tulevan ilman terveydelle haitallisia epäpuhtauksia kuten hiekkaa, siitepölyä, hometta ja bakteereita. Ilmansuodatin ei kuitenkaan neutraloi siihen jääviä bakteereja. Sairaalat ja laboratoriot käyttävät HEPA-suodattimia, jotka poistavat epäpuhtaudet tehokkaasti. Mikroelektroniikkatehtaissa voidaan käyttää ULPA-suodatinta, jotta saadaan aikaan erityisen puhdas tuotantotila. Asuntojen ilmansuodattimien tehokkuus mitataan huoneistossa sisäilman laadulla. USA:n energiahallinto suosittaa ilmansuodattimille Minimum Efficience Reporty Value (MERV), joista 13 on määritelty ASHRAE 5.22-1999 testiprotokollalla. Suomessa Ympäristöministeriö on laatinut sisäilman laadun suositukset.


title: Matti Saari (toimittaja)

text:
Matti Juhani Saari (s. 19. huhtikuuta 1950 Tyrvää
) on suomalainen toimittaja, joka on tehnyt pitkän uran aikakauslehtialalla.


title: Matti Saari (toimittaja)

text: Saari on ollut A-lehdet-kustantamon julkaiseman Apu-lehden päätoimittaja vuosina 1985–1993 sekä jälleen vuodesta 1999 lähtien. Hänen muita tehtäviään ovat olleet samassa konsernissa muun muassa johtoryhmän jäsenyys, A-lehtien julkaisujohtajuus vuosina 2004–2006 ja Katso-lehden päätoimittajuus.


title: Matti Saari (toimittaja)

text: Saaren merkittävimpiä luottamustoimia ovat olleet Aikakauslehtien Päätoimittajat -yhdistyksen puheenjohtajuus vuonna 2004 sekä jäsenyys Julkisen sanan neuvostossa vuodesta 2008.


title: Oulun Elokuvakeskus

text: Oulun Elokuvakeskus ry (OEK) on vuonna 1973 perustettu pohjoissuomalainen elokuvan kulttuurijärjestö. Järjestö pyrkii edistämän elokuvataiteen ja elokuvan historian tuntemusta ja tutkimusta, missä tarkoituksessa se tuo maahan 35 mm:n ja 16 mm:n elokuvakopioita.


title: Oulun Elokuvakeskus

text: OEK ylläpitää Oulun Kulttuuritalo Valveella Studio-elokuvateatteria, missä se järjestää myös Kansallisen audiovisuaalisen arkiston (KAVA) paikallisen esityssarjan näytökset. Studio aloitti toimintansa Oulun urheilutaloon rakennetussa 50-paikkaisessa salissa 1979. OEK:lla on KAVA:n jälkeen Suomen laajin elokuva-alan kirjasto ja arkisto, ja se myös julkaisee alan kirjallisuutta. Lisäksi OEK esittää elokuvia päiväkodeissa ja kouluissa, ja järjestää vuosittain ohjaaja- ja asiantuntijavierailuja ja seminaareja.


title: Oulun Elokuvakeskus

text: Marraskuussa OEK järjestää vuosittaisen Oulun kansainvälisen lasten- ja nuortenelokuvien festivaalin.


title: Oulun Elokuvakeskus

text: Keskuksen toiminnanjohtaja-elokuvasihteeri hoitaa Pohjois-Pohjanmaan alueen 42 kunnan maakunnallista elokuvaneuvontaa. Oulun kaupunki lakkautti oman kunnallisen elokuvatoimensa 1993 ja siirsi tehtävät elokuvakeskukselle, jonka toimintaa kaupunki tukee taloudellisesti.


title: Oulun Elokuvakeskus

text: Oulun Elokuvakeskus perustettiin vuonna 1973, kun Suomessa käynnistettiin kunnallista elokuvatoimintaa. Se oli ensimmäinen Suomen alueellisista elokuvakeskuksista. Yhdistys syntyi Suomen Elokuva-arkiston (nyk. KAVI) myötävaikutuksella, ja sen toiminta-alueeksi määriteltiin koko Pohjois-Suomi. Ensimmäisten 10 toimintavuoden kuluessa elokuvakeskuksen toimintaan kuului esitystoiminnan lisäksi kirjaston ja arkiston kartuttaminen, 16 mm:n elokuvakopioiden välitys, koulutus ja neuvonta, tapahtumien järjestäminen ja julkaisutoiminta.


title: Oulun Elokuvakeskus

text: Vuonna 1982 valmistuneeseen Oulun kaupunginkirjaston uudisrakennukseen tuli 168-paikkainen elokuvasali, jossa alettiin näyttää kunnallisia elokuvanäytöksiä "Oulun Kirjastokinon" nimellä.


title: Mikko Innanen (urheiluselostaja)

text: Mikko Innanen (s. 1967 Helsinki) on suomalainen urheiluselostaja. Hän on toiminut aiemmin YLE:ssä ja eri paikallisradioissa radioselostajana, sekä TV-selostajana Eurosportilla, Canal+:lla ja MTV Sportilla. Hän selostaa nykyisen työnantajansa Viasat Urheilun kanavilla Valioliigaa, Jalkapallon mestareidenliigaa ja Serie A:ta. Aikaisemmin hän on selostanut Canal+:lla myös jääkiekon SM-liigaa ja NHL-otteluita.


title: Euro Hockey Tour 2008–2009

text: Euro Hockey Tourin kausi 2008–2009 oli sarjan 13. kausi. Siinä pelaavat Suomen, Venäjän, Ruotsin ja Tšekin miesten jääkiekkomaajoukkueet. Ensimmäinen turnaus marraskuussa on Suomen Karjala-turnaus, joulukuussa Venäjän Channel One Cup, helmikuussa Ruotsin Sweden Hockey Games ja huhtikuussa Tšekin Česká Pojišt'ovna Cup. Suomessa turnaukset televisioi MTV3.


title: Hoeilaart

text: Hoeilaart on kunta Vlaams-Brabantin maakunnassa Flanderissa Belgiassa. Kunta kuuluu Halle-Vilvoorden arrondissementtiin. 1. tammikuuta 2008 Hoeilaartissa oli 10 244 asukasta ja väestötiheys oli 501 asukasta neliökilometrillä. Pinta-alaa kunnalla on 20,43 km². Kunnan pormestari on Tim Vandenput.


title: Hoeilaart

text: Hoeilaart rajoittuu lännessä Sint-Genesius-Roden kuntaan, pohjoisessa Brysselin pääkaupunkialueeseen, idässä Overijsen kuntaan ja etelässä Brabant Wallonin maakuntaan.


title: Hoeilaart

text: Kunnassa sijaitsevia nähtävyyksiä ovat esimerkiksi Groenendaalin arboretum eli puulajipuisto sekä Jan van Ruusbroecin metsämuseo.


title: Hoeilaart

text: Virallinen kieli Hoeilaartissa, kuten koko Flanderissa, on hollanti.


title: Fallout 3

text: Fallout 3 on Bethesda Softworksin kehittämä ja alun perin vuonna 2008 julkaisema "Fallout"-tietokoneroolipelisarjan videopeli.


title: Fallout 3

text: Pelin tarina sijoittuu vuoteen 2277, 36 vuotta "Fallout 2" -pelin tapahtumien jälkeen. Tapahtumapaikkana on ydinsodan jälkeinen Washington DC ja sen ympäristö, jotka tunnetaan pelissä nimellä "Capital Wasteland". Peli julkaistiin Yhdysvalloissa 28. lokakuuta 2008, Euroopassa ja Australiassa 30. lokakuuta 2008, Yhdistyneessä kuningaskunnassa 31. lokakuuta 2008 ja Japanissa 4. joulukuuta 2008. Peli ilmestyi PlayStation 3- ja Xbox 360 -konsoleille sekä Microsoft Windowsille.


title: Fallout 3

text: Peliä voi pelata joko ensimmäisen tai kolmannen persoonan kuvakulmasta. Pelin päähahmon luominen alkaa hahmon syntymästä vuonna 2258, jolloin pelaaja voi valita hahmonsa sukupuolen ja tulevan ulkonäön. Hieman myöhemmin, hahmon ollessa vuoden ikäinen, pelaaja voi määritellä kykyjensä tason ”You’re SPECIAL” -kirjan avulla. Myöhemmin lapsuudessaan hahmo saa harjoitusta muun muassa aseen ja pelin pääasiallisena käyttöliittymänä toimivan Pip-Boy 3000 -laitteen käyttöön. Pelaajan suoritukset määrittävät hahmon loput piirteet. Lisäksi useat tehtävät hahmon lapsuudenkotina toimivassa suojaholvissa () vaikuttavat hahmon isäsuhteeseen. Taidot () ja lisäedut () ovat samankaltaisia aiempien sarjan pelien kanssa: pelaaja valitsee 17 eri taidosta kolme, joihin hahmo on erikoistunut. Suurin taso (), jonka hahmo voi saada, on 20 ("Broken Steel" -lisäosa asennettuna 30). Sarjan aiemmista osista tutut ominaisuudet (), joita on myös hivenen muokattu, on sekoitettu lisäetuihin (). Aina hahmon päästyä tasolta toiselle pelaaja saa valita yhden uuden lisäedun.


title: Fallout 3

text: Vault-Tec Assisted Targeting Systemillä (lyhenne V.A.T.S.) on tärkeä osa pelaajan taistelussa. V.A.T.S.:ia käytettäessä aika pysähtyy, jolloin pelihahmo voi valita, mihin kohtaan ruumista pyrkii vastustajaa ampumaan. Onnistuessaan hyökkäys aiheuttaa vastustajassa erilaisia vammoja, jotka vaikuttavat taistelemiskykyyn. V.A.T.S.:ia rajoittavat toimintapisteet (), joita kuluu eri määriä riippuen käytetystä aseesta. Peli sisältää myös uudistetun terveys- ja säteilyjärjestelmän. Pelaaja näkee tavaran radioaktiivisuuden ja voi näin laskea, kuinka suuri vaikutus sillä on hahmoon. Säteilysairaus vaikuttaa heikentävästi hahmon kykyihin.


title: Fallout 3

text: Uudistuksena pelissä on myös se, että käsiaseet kuluvat loppuun ajan kuluessa. Aseen huonontuessa sen ampumanopeus hidastuu ja ase menettää osumatarkkuutta. Kuluneita käsiaseita voi käyttää samankaltaisen aseen korjaukseen tai uuden pettämättömän ja tehokkaan aseen tekemiseen. Aseiden kaavioita voi myös löytää tai ostaa ja näitä apuna käyttäen tehdä erilaisia laitteita. Esimerkiksi Rock-it Launcherin voi tehdä yhdistämällä pölynimurin, lehtipuhaltimen, paloletkun suuttimen ja putken yhteen. Näin valmistetulla aseella voi ampua erilaisia tavaroita, kuten eväsrasioita ja pehmoeläimiä. Toinen esimerkki itse valmistettavasta aseesta on pullonkorkkimiina, jonka saa valmistettua eväsrasiasta, kirsikkapommista, aistinmoduulista ja pullonkorkeista. Kaikenlaisten aseiden rinnalla pelaaja voi käyttää hyödykseen erilaisia vaatteita ja panssareita, joilla voi olla muuntavia vaikutuksia eri taitoihin. Esimerkiksi pukemalla mekaanikon haalarit ylleen hahmo saa tehostusta korjaustaitoonsa. Vaatteet ja panssarit tulevat kahteen paikkaan, päähän ja muuhun kehoon, mikä mahdollistaa erilaisten päähine- ja vaateyhdistelmien käytön (Lisäksi on oma paikka erilaisille laseille, joita voi käyttää. Laseja ei voi käyttää kaikkien asusteiden, kuten jääkiekkomaskin tai avaruuspuvun kanssa). Hahmon inventaariolla on ennalta määrätty painorajoitin, joka ehkäisee pelaajaa kantamasta liian montaa tavaraa mukanaan. Painoraja määräytyy hahmon voimakkuuden (engl. "strength") mukaan. Joillakin tavaroilla, kuten ammuksilla, ei ole painoa siksi, että pelin kehittäjä ei halunnut tavaroiden hallinnan juuttuvan paikoilleen. Pelaaja voi saada halutessaan käyttöönsä maksimissaan kolmen hengen joukon, johon lasketaan pelaaja itse, hänen koiransa Dogmeat ja yksi NPC-ihmishahmo. Dogmeat voi kuolla pelin aikana, jos pelaaja väärinkäyttää tätä tai asettaa tämän vaarallisiin tilanteisiin. On myös mahdollista olla löytämättä Dogmeatia riippuen siitä, kuinka peliä pelaa. Vain yksi NPC voi matkustaa pelaajan kanssa milloin tahansa, ja jos pelaaja haluaa ottaa uuden NPC:n mukaansa, pelaajan pitää ensin lähettää edellinen NPC pois ennen uuden NPC:n ottamista tilalle.


title: Fallout 3

text: Karmajärjestelmä on tärkeä ominaisuus peliä pelatessa. Pelaajan tekemiset, kuten keskustelut ja taisteluvalinnat, vaikuttavat pelaajan asemaan pelimaailmassa: pelaaja, joka tekee hyväntahtoisia ratkaisuja ja valintoja, saa NPC:t positiivisemmaksi pelaajaa kohtaan. Vastavuoroisesti pelaaja, joka tekee pahantahtoisia ratkaisuja, saa NPC:iltä päinvastaisen vastavaikutuksen. Karmalla on myös muitakin vaikutuksia. Jos karma on korkea, pelaaja saa peräänsä palkkionmetsästäjiä ja satunnaiset NPC:t antavat pelaajalle lahjoja kiitokseksi. Rikoksien tekeminen pelissä on myös mahdollista, ja mikä tahansa ryhmä (engl. "faction") tai joukkio, jota pelaaja vahingoittaa rikoksillaan, tulee olemaan täysin tietoinen pelaajan tekemisistä. Muita ryhmiä, joita rikos ei vahingoittanut tai koskenut, ei tämä asia kiinnosta, ja koska yleensä yksi kylä vastaa yhtä ryhmää, uutiset rikoksista eivät leviä toiseen kylään tai kaupunkiin. Ryhmät voivat suurentaa kokoaan ja rajojansa, eivätkä näin rajoitu vain tietylle alueelle.


title: Fallout 3

text: "Fallout 3":n maailma on samaa suuruusluokkaa kuin Bethdesda Softworksin "" -pelissä, jossa se on 41 neliökilometrin kokoinen.


title: Fallout 3

text: Poiketen aiemmista "Fallout"-peleistä, joissa pelaajalla oli lähes vapaat kädet, "Fallout 3:ssa" on Bethesdan aiemmin mainitusta "The Elder Scrolls IV: Oblivionista" tutut kuolemattomat NPC:t. Näihin kuuluvat tehtävien kannalta tärkeät hahmot sekä lapset, eli esimerkiksi child killer -perkin saavuttaminen on mahdotonta.


title: Fallout 3

text: "Fallout 3" sijoittuu vuoden 2277 post-apokalyptiseen Yhdysvaltoihin. Pelaajan luoma hahmo on Vault 101:n (ydinlaskeumalta suojattu turvapaikka Washington DC:ssä) asukas. Pelaaja elää leski-isänsä (Liam Neesonin ääninäyttelemä) kanssa, kunnes yhtenä päivänä pelaaja herätessään huomaa isänsä kadonneen vaultista ulkomaailmaan tuntemattomasta syystä. Vaultin valvoja tulee epäileväksi pelaajaa kohtaan ja määrää näin pelaajan tapettavaksi, mikä pakottaa pelaajan lähtemään vaultista "Capital Wastelandiin" etsimään kadonnutta isäänsä. Ajan myötä pelaaja kohtaa tuttuja järjestöjä sarjan aiemmista osista, sisältäen Brotherhood of Steelin, jotka ovat teknologianhimoisia selviytyjiä, ja Enclaven, joka on elitistinen Yhdysvaltain hallituksen jäänteistä koostuva järjestö. Ghoulit ovat liialle säteilylle altistuneita ihmisiä, ja useimmiten vihamielisiä pelaajaa kohtaan.


title: Fallout 3

text: Peli on suunniteltu hiekkalaatikkotyyliseksi, ja pääjuoni on siten lineaarinen. Pian pelaajan luoman hahmon täytettyä 19 vuotta hänen isänsä James katoaa hämärissä olosuhteissa. Pelin pääjuonena on löytää pelaajan kadonnut isä. Holvin valvojan jahdatessa pelaajaa, pitää hänen paeta vaultista laajaan ulkomaailmaan jäljittämään isäänsä ensiksi radiokanavalta, jonka jälkeen suuntana on Rivet City, hylätty lentotukialus, joka nyttemmin toimii ihmisten asuinpaikkana. Siellä pelaaja tapaa Doctor Lin, joka kertoo pelaajalle Project Puritysta, jonka suunnitelmana on poistaa säteily Tidal Basinin vedestä, mikä tarkoittaa elinympäristön elvyttämisen edesauttamista, kun kasvien ja eläinten elämän ei uskota palaavan ennalleen jatkuvan säteilyn olemassaolon takia.


title: Fallout 3

text: Tutkittuaan Project Purityn laboratorion, joka oli rakennettu Jeffersonin muistomerkin sisälle, pelaaja jäljittää isänsä Vault 112:een ja vapauttaa hänet virtuaalitodellisesta animaatiosta. Palattuaan Rivet Cityyn pelaajan isä ja Doctor Li palaavat Project Purity -laboratorioon, jossa James kertoo pelaajalle, että Project Purityn katalysaattorina toimii Garden of Eden Creation Kit (G.E.C.K.). Pelaajan auttaessa Jamesia laittamaan laboratorion laitteita kuntoon Enclave saapuu paikalle, jonka seurauksena James tappaa itsensä ja useita Enclaven sotilaita massiivisella säteilyannoksella. Lähdettyään laboratoriosta Li ja pelaaja saapuvat Citadeliin (Pentagon), joka pelissä toimii Brotherhood of Steelin linnoituksena. Toipumisen jälkeen Li vetoaa pelaajaa etsimään G.E.C.K.:n suorittaakseen loppuun Jamesin työn. Pelaaja lähtee hakemaan sitä löydettyään yhden Vault 87:n lastiluettelosta. Pelaaja löytää vaultin, joka on suunniteltu mutaatioita aiheuttavan FEV-viruksen luomiseen ja hiomiseen. Löydettyään G.E.C.K.:n pelaaja joutuu taas Enclaven ansaan, ja tällä kertaa järjestö ottaa pelaajan vangikseen.


title: Fallout 3

text: Herättyään sellistä pelaaja joutuu hetkellisesti eversti Autumnin kuulusteltavaksi. Presidentti Eden kuitenkin vapauttaa pelaajan ja neuvoo häntä tulemaan puhumaan hänelle Enclaven valvomoon. Matkalla eversti julkisesti peruuttaa käskyn ja käskee Enclaven jäseniä tappamaan pelaajan. Pelaajan taisteltua tiensä sotilaiden läpi hän valvomoon ja löytää sieltä presidentti Edenin valvontapöydän, joka on supertietokone, jolle on annettu määräysvalta itärannikolle, kun oikea presidentti on eristetty porauslautalle länsirannikolle. Eden antaa muunnellun version FEV-viruksesta ja pyytää pelaajaa käyttämään tätä puhdistimeen, jotta sen tuottama vesi olisi vapaa mutaatiolta, joka myös olisi tappava joka mutantille. Tämä tarkoittaisi sitä, että kaikki supermutantit, ghoulit ja suurin osa ihmisväestöstä kuolisi.


title: Fallout 3

text:
Paettuaan Raven Rockista ja palattuaan Citadeliin, Brotherhood of Steel päättää hyökätä muistomerkille, joka on raskaasti Enclaven linnoittama. Pelaajan ja valtavan robotin (Liberty Prime) avulla Brotherhood of Steel tunkeutuu ja valtaa takaisin muistomerkin. Rotundassa pelaajan pitää hoitaa asiat eversti Autumnin kanssa, joka vartioi laboratorion sisäänkäyntiä. Oivallettuaan, että valvomo sisältää tappavan määrän säteilyä, joko pelaajan tai Brotherhood of Steelin vartiomiehen, Lyonin, pitää mennä ilmalukon läpi ja syöttää aktivointikoodi 216 (viittaus Raamatun kohtaan 21:6, joka on pelaajan luoman hahmon äidin suosikkijae Raamatusta). Tämän jälkeen pääjuonen päätösfilmi lähtee pyörimään, jonka sisältö riippuu pelaajan karmasta, hyödynsikö pelaaja FEV-virusta ja kuka aktivoi puhdistimen.
G.E.C.K. (Garden of Eden Creation Kit) on virallinen editori "Fallout 3":n PC-versiolle. Sen avulla PC:n omistajat voivat itse tehdä ja lisätä peliin lisäsisältöä. "Fallout 3":n editori on samantapainen kuin "The Elder Scrolls" -pelien editori "The Elder Scrolls Construction Set". Editori julkaistiin joulukuussa 2008, ja sen voi ladata pelin kotisivuilta ilmaiseksi.


title: Fallout 3

text: "Operation: Anchorage" on ”armeijasimulaatio”, jossa seurataan Alaskassa sijaitsevan Anchoragen satamakaupungin vapauttamista kiinalaiskommunistien vallasta. Paketti sisältää useita uusia tehtäviä, valikoiman uusia tavaroita (esim. Gauss Rifle, Chinese Stealth Suit ja Winterized T-51b Power Armor), uuden lisäedun ("perk") ja neljä uutta saavutusta (). "Operation: Anchorage" julkaistiin 27. tammikuuta 2009 PC:n ja Xbox 360:n "Fallout 3" -versioille. "Operation Anchorage" julkaistiin PlayStation 3:lle samaan aikaan kuin "The Pitt", 1. lokakuuta 2009.


title: Fallout 3

text: "The Pitt" -lisäosassa seurataan pelaajan taivalta kohti ryöstäjien täyttämää, Pittsburghin raunioihin rakennettua teollisuuskaupunkia. Se sisältää monia uusia aseita, suojuksia ja vaatteita, neljä uutta saavutusta ja noin 4–5 tunnin edestä pelattavaa sisältöä. "The Pitt" tuli myyntiin 24. maaliskuuta 2009 pelin PC- ja Xbox 360 -versioille, mutta se jouduttiin pian ottamaan pois myynnistä, koska se ei toiminut Xbox 360:lla toivotulla tavalla. 25. maaliskuuta Bethesda ja Microsoft ilmoittivat korjanneensa virheet, ja "The Pitt" palautettiin myyntiin. The Pitt julkaistiin PlayStation 3:lle 1. lokakuuta 2009.


title: Fallout 3

text: "Broken Steel" jatkaa pelin pääjuonta antamalla pelaajalle mahdollisuuden liittyä Brotherhood of Steel -järjestön riveihin taistelemaan Enclave-järjestöä vastaan. Se nostaa myös pelin alkuperäisen 20 tason ylärajan 30:een. "Broken Steel" julkaistiin 5. toukokuuta 2009 pelin PC- ja Xbox 360 -versioille. Broken Steel julkaistiin 24. syyskuuta 2009 myös PlayStation 3:lle.


title: Fallout 3

text: "Point Lookout" -lisäosassa kaupunkiin on rantautunut vene, jolla pelaaja voi matkustaa uudelle Point Lookout -nimiselle alueelle. Point Lookout sisältää uusia olioita, aseita, suojuksia ja muita sekalaisia tavaroita. Luonnollisesti lisäosassa on myös uusia saavutuksia (). "Point Lookout" julkaistiin 23. kesäkuuta 2009 pelin PC- ja Xbox 360 -versioille. Se julkaistiin PlayStation 3:lle 8. lokakuuta 2009 yhdessä "Mothership Zetan" kanssa.


title: Fallout 3

text: "Mothership Zeta" antaa pelaajalle mahdollisuuden tutkia suurta avaruusolioiden alusta samalla etsien siepattuja maan asukkeja. "Mothership Zeta" julkaistiin 3. elokuuta 2009 pelin PC- ja Xbox 360 -versioille sekä PlayStation 3:lle 8. lokakuuta 2009.


title: Fallout 3

text: "Fallout 3" oli alkujaan Black Isle Studiosin, Interplay Entertainmentin omistama työn alla oleva projekti, jonka työstämisnimenä oli "Van Buren". Interplay Entertainment meni vararikkoon ja sulki Black Isle Studiosin, ennen kuin peli olisi valmistunut. Lisenssi pelin tekemiseen myytiin 1 175 000 dollarilla Bethesda Softworksille, joka etupäässä tunnetaan "The Elder Scrolls" -pelisarjasta. Bethesdan "Fallout 3":a aloitettiin työstää tyhjästä käyttämättä "Van Burenin" koodeja tai mitään muutakaan materiaalia, jonka Black Isle Studios oli tehnyt. Pelattavissa oleva teknologiademo keskeytetystä projektista julkaistiin yleisölle toukokuussa 2007.


title: Fallout 3

text: Bethesda Softworks ilmoitti aikovansa alkamaan työstämään "Fallout 3":a heinäkuussa 2004, mutta ensisijainen kehittäminen ei alkanut ennen kuin "" ja tämän lisäosat sekä muut ekstrat olivat valmistuneet. Bethesda Softworks päätti tehdä "Fallout 3":sta samantyylisen sarjan kahden aiemman osan kanssa, keskittymällä ei-lineaariseen pelaamiseen, hyvään tarinaan ja mustaan huumoriin. Bethesda päätti tehdä pelistä aikuisille tarkoitetun, jotta tämä voisi sisältää samanlaista materiaalia kuin sarjan aiemmissa kahdessa osassa olevia aikuismaisia aihepiirejä, väkivaltaa ja turmeltuneisuutta, joka on tyypillistä "Fallout"-pelisarjassa. He päättivät myös karttaa omaperäisiä piloja, joita oli sarjan aiemmissa osissa, ja jotka heidän mielestään rikkoivat vaikutelman siitä, että "Fallout"-pelien maailma on todellinen. "Fallout 3" käyttää samaa Gamebryo-pelimoottoria kuin "The Elder Scrolls IV: Oblivion".


title: Fallout 3

text: Helmikuussa 2007 Bethesda ilmoitti, että peli oli vielä pahasti kesken, mutta ilmoitti, että tiedotuksia ja ennakkoesityksiä tulee myöhemmin samana vuonna. Peter Hinesin kertoman perusteella pelin tekijätiimi halusi tehdä pelin monelle pelialustalle. Pelin ilmoitettiin olevan Game Informerilla tekeillä Windowsille, Xbox 360:lle ja PlayStation 3:lle. Teaser-sivusto pelille ilmestyi 2. toukokuuta 2007, joka sisälsi musiikkia ja konseptitaidetta pelistä sekä ajastimen, joka laski päivään 5. kesäkuuta 2007 asti. Taiteilijat ja kehittäjät sekaantuivat myöhemmin asiaan ja vahvistivat, että konseptitaide, jotka tilattiin ennen kuin "The Elder Scrolls IV: Oblivion" -peliä oli vielä julkaistu, ei esittänyt mitään aidosta pelistä. Kun ajanlaskenta päättyi, sivusto esitti ensimmäisen trailerin pelistä ja paljasti pelin julkaisupäivämääräksi syksyn 2008.


title: Fallout 3

text: "Official Xbox Magazine" julkaisi 21. maaliskuuta 2008 haastattelun, jossa Todd Howard paljasti, että peliä oli laajennettu lähes yhtä samalla laajuudella kuin "The Elder Scrolls IV: Oblivion" -peliä. Siinä oli alun perin vähintään 12 eri versiota viimeisestä kohtauksesta, mutta myöhemmin se laajentui yli 200 eri mahdolliseen muunnokseen viimeisessä julkaisussa, joista jokainen määräytyy pelaajan tekojen mukaan.


title: Fallout 3

text: Bethesda Softworks oli mukana E3 2008 -messuilla esitelläkseen "Fallout 3":a. Ensimmäisen demon Xbox 360:n "Fallout 3" -versiosta esitteli Todd Howard Washington DC:ssä. Demossa esiteltiin erilaisia aseita, kuten Fat Man -ydinpommiheitin, V.A.T.S.-järjestelmä, Pip-Boy 3000:n toimintaa ja lisäksi useita eri vihollisia. Demo päättyi, kun pelaaja lähestyi Brotherhood of Steelin hallinnoimaa Pentagonia ja joutui taisteluun Enclaven partiota vastaan. Todd Howard vahvisti myös, että ladattavaa sisältöä tulisi ainoastaan Xbox 360:lle ja Windowsille. PlayStation 3:lle tulevalle "Fallout 3":lle ei alun perin ollut luvassa minkäänlaista ladattavaa lisäsisältöä.


title: Fallout 3

text: "Fallout 3":n soundtrack jatkoi sarjan tapaa käyttämällä hempeää 1940–1960-lukujen suosittua amerikkalaista musiikkia.


title: Fallout 3

text: Seuraava on lista 20 "Fallout 3":ssa esiintyvästä lisenssoidusta kappaleesta.


title: Fallout 3

text: Bethesda Softworks teki muutamia muutoksia Japanin "Fallout 3" -versioon. Sivutehtävää ”The Power of the Atom”, jossa normaalisti pelaajalle annettiin mahdollisuus joko purkaa tai räjäyttää atomipommi eräässä pelin kaupungissa, on hieman muokattu. Japani-versiossa tästä sivutehtävästä poistettiin kokonaan NPC nimeltä Mr. Burke, jonka poistaminen estää pelaajan mahdollisuuden räjäyttää pommi, jolloin ainoaksi vaihtoehdoksi jää sen purkaminen. Myös pelin miniydinaseen, Fat Manin, nimi vaihdettiin, koska se viittasi suoraan Yhdysvaltojen Nagasakiin pudottamaan atomipommiin.


title: Mikko Innanen

text: Mikko Innanen on seuraavien henkilöiden nimi:


title: Uunilinnut (suku)

text: Uunilinnut ("Phylloscopus") on uunilintujen heimoon kuuluva varpuslintusuku. Aiemmin suku luettiin kuuluvaksi kerttuihin. Uunilintuihin kuuluu BirdLifen mukaan 16 lajia.


title: Uunilinnut (suku)

text: Suvun lajit ovat pieniä, vihertäviä tai kellertäviä lintuja. Nokka on ohut ja lyhyehkö. Nokan tyvessä on sukasia, jotka peittävät osittain sieraimet. Siivet ovat pitkät ja pyrstö hieman haarautuva. Eri lajit muistuttavat suuresti toisiaan, ja ovat parhaiten erotettavissa laulun perusteella. Muutamalla lajilla on selvä juova silmäkulmassa ja muutamalla on siivissään vaaleat poikkijuovat.


title: Uunilinnut (suku)

text: Useimmat uunilintulajit elävät Aasian vuoristoalueilla ja metsissä. useita lajeja pesii myös Euroopassa ja Afrikassa. Uunilinnut viihtyvät puissa. Ne rakentavat pesänsä kuitenkin maahan tai hyvin lähelle sitä.


title: Rautalammin reitti

text: Rautalammin vesireitti kuuluu Kymijoen vesistöön, aivan sen latvavesiin, ja ulottuu Pielavedelle asti. Vesireitti jakaantuu Pohjois-Savon ja Keski-Suomen alueille, joskin pieni alue ulottuu myös Etelä-Savon puolelle. Keiteleen kanava yhdistää Rautalammin reitin Päijänteeseen. Reitti on kansainvälisesti merkittävä vesireitti, joka on säilynyt pitkälle erämaisena alueena. Sitä onkin kutsuttu myös Kansallisvedeksi (vrt. kansallismaisemat). Reitin varrella sijaitsevat Pielaveden, Keiteleen, Tervon, Rautalammin ja Konneveden kirkonkylät.


title: Rautalammin reitti

text: Rautalammin reitti on todettu yhdeksi valtakunnan arvokkaimmista reittivesistä. Alueena se on suuri, monimuotoinen ja melko luonnontilainen. Veden laatu on hyvä. Reitin vesissä on tavattu 27 luontaisesti lisääntyvää kalalajia.


title: Rautalammin reitti

text: Reitti on sekä suojelu- että virkistyskäyttöarvoltaan merkittävä. Se kuuluu muun muassa koskiensuojelulailla suojeltuihin vesiin ja erityistä suojelua vaativiin vesistöihin. Lisäksi pohjoismaiden ministerineuvoston luonnonsuojelutyöryhmä on luokitellut reitin erityistä suojeluarvoa omaaviin vesistöihin (Nordiske Vassdragvern og inngrep 1990).


title: Rautalammin reitti

text: Rautalammin reitin vesistöalueelle on luotu veneilyä ja melontaa palveleva satama- ja rantautumispaikkaverkosto. Kansallisvesi soveltuu erinomaisesti omatoimiseen melontaan ja pienveneilyyn. Melojalle reitillä on sekä suuria selkiä että tunnelmallisia jokia ja koskia. Veneilijän kannattaa tarkistaa valitsemansa reitin mitoitus: Kansallisveden kanavien syväys on noin 2,4 metriä ja siltojen alikulkukorkeus noin 5,5 metriä. Veneen voi siirtää "kumikanavaa" eli järjestettyä maakuljetusta käyttäen Pielaveden ja Maaningan välillä Saimaan vesialueelle.


title: Rautalammin reitti

text: Rautalammin vesireitti on vanha kulkutie, jota pitkin hämäläiset eränkävijät liikkuivat Savon metsissä jo 1300-luvulla. Alueella on runsaasti kivikautisia asuinpaikkoja. Rautalammilla Hankavedellä on Toussunlinnan kalliomaalaus ja muun muassa Konneveden saarissa on useita lapinraunioita. Kalliomaalauksia on myös Laukaan Saraakalliolla ja Paanalansaaren Uittovuorella.


title: Rautalammin reitti

text: Reitin varrella Suonenjoella on Myllykosken kievari ja Vanhamäen toimintakeskus.


title: Onkolyyttinen virushoito

text: Onkolyyttinen virushoito on kokeellinen syövän hoitomuoto.


title: Onkolyyttinen virushoito

text: Onkolyyttiset virukset ovat luonnossa esiintyviä viruksia, joita on muokattu niin, että ne eivät enää kykene jakaantumaan normaalisoluissa, mutta jakaantuvat syöpäsoluissa ja tuhoavat ne. Onkolyyttiset virushoidot voidaan luokitella myös yhdeksi geeniterapian muodoksi.


title: Onkolyyttinen virushoito

text: Virushoito annetaan potilaille pääasiassa ruiskeena kasvaimen tai vatsaontelon sisäisesti tai verisuoneen. Virushoitoa voidaan harkita vain hyväkuntoisille potilaille, joiden syöpä on levinnyt, eikä muista hoitotoimenpiteistä ole enää apua.


title: Onkolyyttinen virushoito

text: Virusten syöpäsoluja tappava vaikutus on tunnettu jo kauan, ja kliinisiä tutkimuksia onkolyyttisillä viruksilla on tehty 50 vuotta. Adenoviruksia käytettiin ensimmäisen kerran hoitona 1950-luvulla kohdunkaulan syöpään. Tuolloin virusta ei tunnettu eikä ymmärretty organismina, mutta jo nämä hoidot antoivat viitteitä siitä, että lisääntymiskykyisiä adenoviruksia voidaan antaa turvallisesti.


title: Onkolyyttinen virushoito

text: Vaikka onkolyyttisista viruksista on tiedetty kauan, vasta viimeisten kahdenkymmenen vuoden aikana ala on muuttunut empiirisistä hoidoista tieteeksi. Muutos johtuu molekulaarisen virologian, syöpäbiologian, molekyyligenetiikan ja syövän geeniterapian nopeasta kehityksestä.


title: Onkolyyttinen virushoito

text: Yksi alan merkittävimmistä tutkimuksista on tehty vuosina 1998–2002 Kuopiossa. Liitännäishoitona annettu gansikloviiri lisäsi glioomaa sairastavien potilaiden elossaoloaikaa 39 viikosta 71 viikkoon. Hoito oli hyvin siedetty, eikä vakavia haittavaikutuksia ilmennyt. Tulosten perusteella käynnistettiin monikansallinen vaiheen III tutkimus, jonka tulokset ovat odotettavissa vuoden 2008 aikana.


title: Onkolyyttinen virushoito

text: Viime vuosina on julkaistu useita tutkimuksia, jotka osoittavat onkolyyttisten virushoitojen toimivan käytännössä. Tuhansia potilaita on hoidettu onkolyyttisillä viruksilla, ja ne ovat osoittaneet myös turvallisuutensa kliinisissä tutkimuksissa. Alustavaa näyttöä on myös hoidon tehosta. Eniten kliinistä kokemusta on adenoviruksista.


title: Onkolyyttinen virushoito

text: Onkolyyttiset virushoidot luokitellaan kokeelliseksi menetelmäksi. Suomessa on parhaillaan käynnissa Oncos Therapeuticsin sponsoroima faasin I kliininen tutkimus onkolyyttisillä adenoviruksilla, ja Yhdysvalloissa ja Kiinassa on parhaillaan käynnissä useita kymmeniä tutkimuksia.


title: Onkolyyttinen virushoito

text: Suomessa on aloitettu syöpäpotilaiden kokeelliset onkolyyttiset virushoidot syksyllä 2007, joita jatketaan 2012 kliinisillä tutkimuksilla. Alustavien tulosten mukaan noin puolet potilaista hyötyy hoidosta, mutta tuloksia ei ole vahvistettu kliinisissä tutkimuksissa.


title: Onkolyyttinen virushoito

text: Onkolyyttiset adenovirukset toimivat ainoastaan ihmisen soluissa, mistä syystä niiden laboratoriotutkimuksista saatava hyöty on rajallinen. Onkolyyttisten virusten tutkimus etenee kuitenkin nopeasti sen ansiosta, että menetelmällä hoidetuista syöpäpotilaista saadaan jatkuvasti lisää kokemuksia.


title: Onkolyyttinen virushoito

text: Virushoitoa voidaan harkita esimerkiksi levinneisiin rinta-, paksusuoli-, haima-, maha-, keuhko-, eturauhas-, munasarja-, munuais-, sekä pään ja kaulan syöpiin. Viruksia ei käytetä lymfoomaan, leukemiaan ja glioomaan. Esteitä onkolyyttisille virushoidoille ovat vakava immuunipuutos (HIV, elinsiirre), aivosyöpä tai aktiivinen kasvain aivoissa.


title: Onkolyyttinen virushoito

text: Onkolyyttiset virushoidot saattavat soveltua syöpäpotilaille, joiden sairaus on levinnyt ja etenee saatavilla olevista rutiinihoidoista huolimatta. Potilaan tulee olla hyväkuntoinen ja halukas hoitoihin. Hänen täytyy ymmärtää myös hoitoon liittyvät riskit. Kun hoitoa harkitaan, potilaan ja lääkärin on punnittava huolella hoidon riskit suhteessa mahdollisiin hyötyihin.


title: Onkolyyttinen virushoito

text: Tieteiselokuvassa "I Am Legend" syövän hoitoon kehitetty virus, joka kliinisten kokeiden perusteella tehosi erittäin hyvin, muuntautui ilman kautta leviäväksi ja teki ihmisistä hirviöitä. Kanadalainen virustutkija Patrick Lee on todennut elokuvan esittämän kauhukuvan tosielämässä mahdottomaksi.


title: Haravakone

text: Haravakone on heinän peltoviljelyssä käytetty maatalouskone, jolla heinä kootaan karheiksi ennen seipäälle laittoa. Aiemmin haravakoneet olivat hevosvetoisia. Myöhemmin, traktorien tultua yleiseen käyttöön, ne olivat traktorivetoisia.


title: Haravakone

text: Siirryttäessä heinän seiväskuivatuksesta heinän paalaukseen haravakoneiden mallit muuttuivat, ja vaihtoehtoisesti puhutaan nykyään myös karhottimista. Mallista riippuen heinän karhottamiseen ja pöyhintään saatetaan nykyään käyttää joko samaa tai eri konetta.


title: Heinrich Messner

text: Heinrich "Heini" Messner (s. 1. syyskuuta 1939 Obernberg am Brenner, Itävalta) on itävaltalainen uransa lopettanut alppihiihtäjä ja kaksinkertainen olympiamitalisti.


title: Heinrich Messner

text: Messner saavutti Grenoblen 1968 talviolympialaisten suurpujottelussa pronssia. Kahden laskun yhteisajoissa hän hävisi Jean-Claude Killylle 2,55 sekuntia ja Willy Favrelle 0,33 sekuntia. Syöksylaskussa hän sijoittui neljänneksi 0,71 sekuntia pronssimitalisti Jean-Daniel Dätwylerille hävinneenä. Samojen kisojen alppiyhdistetyssä hän sai MM-pronssia – olympiaohjelmaan laji ei kuulunut. Sapporon 1972 talviolympialaisten syöksylaskussa Messner sai pronssia. Hänen edellään olivat sveitsiläiset Bernhard Russi ja Roland Collombin.


title: Heinrich Messner

text: Alppihiihdon maailmancupia kilpailtiin ensimmäisen kerran talvella 1966–1967 ja Messner sijoittui yhteispisteissä toiseksi edellään vain Jean-Claude Killy.


title: Takra

text: Takra Oy oli 1950-luvun alkupuolella Tampereen Nekalassa toiminut traktorinvalmistaja. Linja-autoyhtiönä toimintansa aloittanut yritys alkoi valmistaa toisen maailmansodan aikana autojen varaosia. Tämän jälkeen tuotevalikoimaan kuuluivat mekaaniset kuormauslaitteet eli kiramot sekä hihnakuljettimet ja muut siirtolaitteistot, joita valmistettiin sotakorvausteollisuuden tarpeisiin. Toiminta oli suhteellisen laajamuotoista, sillä henkilöstön määrä oli noin 300 ja vuonna 1948 liikevaihto oli 188 miljoonaa markkaa.


title: Takra

text: Vuonna 1946 traktoripulan vallitessa yritys päätti aloittaa niiden valmistuksen. Seuraavan vuoden alussa yrityksen teknillinen johtaja, insinööri Aulis A. Lumme, määrättiin laatimaan suunnitelman traktorista. Vuoden 1948 keväällä valmistui ensimmäinen prototyyppi, ja vuoden kuluttua uusi traktori esiteltiin julkisesti Kangasalan maamiesseuran 40-vuotisjuhlallisuuksissa. Helsingin Sanomat uutisoi tapauksen.


title: Takra

text: Kesäkuussa 1949 valmistui ensimmäinen kuuden kappaleen koesarja, josta lähetettiin yksi traktori testattavaksi Maatalouskoneiden tutkimuslaitokseen Vakolaan. Saadun palautteen sekä suunnittelijoiden aloitteiden perusteella traktoriin tehtiin useita parannuksia.


title: Takra

text: Uuden traktorimallin edustus annettiin muun muassa McCormickeja myyneelle Suomen Maanviljelijäin Kauppa Oy:lle (SMK). Traktori esiteltiin kesällä 1950 Tampereen Messuilla SMK:n osastolla. Näkyvyys oli sangen laaja, sillä messuilla oli kaikkiaan 115 000 kävijää. Tämän jälkeen Takra oli esillä Savon Messuilla Varkaudessa.


title: Takra

text: Sarjavalmistus alkoi vuonna 1950 ja alkusarjan suuruudeksi ilmoitettiin useassa yhteydessä toista sataa kappaletta. Metalliteollisuuden lakkoilun vuoksi traktoreita kuitenkin valmistui vain 30 kappaletta seuraavaan helmikuuhun mennessä. Tämä aiheutti epäilyjä Takran tuotantomahdollisuuksista, joita yrityksen johto pyrki hälventämään. Kapasiteetin sanottiin vapautuvan sitä mukaa kuin sotakorvausteollisuuden tarpeet pienenivät. Hinta oli noussut ennakoitua suuremmaksi, ja Takra oli selvästi ulkomaisia kilpailijoitaan kalliimpi.


title: Takra

text: Vuonna 1951 tuotannoksi ilmoitettiin 100 kappaletta ja seuraavaksi vuodeksi määräksi oli arvioitu 200 kappaletta. Ainoaksi ongelmaksi nähtiin tässä vaiheessa raaka-aineiden saanti. Yrityksessä suunniteltiin myös Takroihin soveltuvia työkoneita. Samaan aikaan traktoreista vallitsi huutava pula. Vajauksen arvioitiin olevan 10 000–15 000 traktoria samaan aikaan kun kotimaista traktorintuotantoa oli tuskin nimeksi. Näin ollen valtiovaltaan kohdistui suuria paineita traktorintuonnin vapauttamiseksi. Vuoden 1951 lopulla traktorintuonti päätettiin vapauttaa muutaman kuukauden ajaksi, jolloin maahan haalittiin kiireesti monenlaista kalustoa.


title: Takra

text: Kesällä 1953 aloitettiin Takran uuden päätehtaan rakennustyöt. Uusiin tiloihin päästiin muuttamaan jo kevättalvella 1954. Tähän mennessä tuotannossa oli päästy yhden traktorin päivävauhtiin, ja uusissa tiloissa tuotanto kasvoi entisestään; uuden tehtaan myötä viikkotuotanto oli jo kahdeksan traktoria, ja vuosituotannon nostamista 500–600 kappaleeseen pidettiin realistisena tavoitteena. Alihankkijoiden avulla arvioitiin päästävän suurempiinkin määriin. Takrojen hintaa toivottiin saatavan alas tuotannon kasvaessa.


title: Takra

text: Ongelmiksi muodostuivat kuitenkin keinotekoisen korkealla pidetty markan kurssi ja ulkomaisten traktorien hintojen dumppaus. Esimerkiksi Fordson Major maksoi Ruotsissa 500 000 markkaa, kun hinta Suomessa oli 390 000 markkaa. Uusi tehdas ei ehtinyt toimia kovin kauan, ennen kuin yhtiön omistanut Väinö Paunu päätti luopua traktorinvalmistuksesta. Tampereen kaupunki osti tarpeettomaksi jääneen kiinteistön. Paunu keskittyi kehittämään yrityksensä jo 1930-luvulla alkanutta liikennöintitoimintaa.


title: Takra

text: Takrojen kokonaistuotantomääräksi ilmoitettiin tehtaalla 880 kappaletta. Viranomaisten tietojen mukaan määrä olisi ollut noin sata kappaletta pienempi. Viimeiset Takrat myytiin SMK:n varastosta vuonna 1955.


title: Takra

text: Traktorin voimanlähteenä oli Waukesha-petrolimoottori, jonka teho hihnapyörältä oli 26 hevosvoimaa. Vaihteistossa oli neljä vaihdetta ja traktori oli varustettu kolmipistenostolaitteella. Omamassa oli 1740 kg.Takra vastasi teholtaan petrolikäyttöistä Fordson Majoria. Maatalouskoneiden tutkimuskeskuksen testeissä se veti helposti kolmosvaihteella 25 teräsristikolla varustettua lapiorullaäestä. Piikkiketjujen avulla sillä kykeni kyntämään kaksisiipistä 14-tuumaista auraa keskijäykässä maassa.


title: Takra

text: Traktoria pidettiin helppokäyttöisenä ja -hoitoisena sekä rakenteensa ja ominaisuuksiensa puolesta soveltuvana maatilojen yleistraktoriksi. Sen nähtiin olevan sopiva traktori noin 40 peltohehtaarin suuruisille tiloille, jonka perusteella sille katsottiin olevan hyvät markkinat. Takra katsottiin sopivaksi myös metsätöihin.


title: Takra

text: Takran kompastuskiveksi muodostui hinta. Joulukuussa 1951 sen hinnaksi ilmoitettiin sähkökäynnistyksellä, hydraulisella nostolaitteella, hihnapyörällä, voimanottoakselilla ja valonheittimillä varustettuna 665 000 markkaa, kun esimerkiksi Fordson Major maksoi samaan aikaan vain 351 500 markkaa. Takran hintaa tosin alensi se, että se oli saatavana ilman näitä lisävarusteitakin.


title: Pierre Alphonse Laurent

text: Pierre Alphonse Laurent (18. heinäkuuta 1813 Pariisi, Ranska – 2. syyskuuta 1854 Pariisi) oli ranskalainen matemaatikko, joka keksi Laurentin sarjan. Hänen tuloksensa sisältyi tutkielmaan, jonka hän jätti Académie des Sciencesin kilpailuun vuonna 1843, mutta hän jätti sen myöhässä, eikä tutkielmaa otettu tarkastettavaksi palkintoa varten, vaan se julkaistiin vasta hänen kuoltuaan.


title: Pierre Laurent

text: Pierre Laurent voi viitata seuraaviin henkilöihin:


title: Kim Campbell

text: Avril Phaedra Douglas "Kim" Campbell PC, CC, QC, (s. 10. maaliskuuta 1947 Port Alberni) on kanadalainen juristi ja poliitikko. Hän oli Kanadan pääministeri 25. kesäkuuta 1993 – 4. marraskuuta 1993. Campbell oli Kanadan ensimmäinen naispuolinen pääministeri.


title: Kim Campbell

text: Campbell syntyi Port Albernissa Brittiläisessä Kolumbiassa. Hän opiskeli University of British Columbiassa valtio-oppia ja vuodesta 1970 London School of Economicsissa. Hän erikoistui sovjetologiaan ja opiskeli venäjää ja matkusti kolme kuukautta Neuvostoliitossa vuonna 1972. Hän jätti kuitenkin tohtoriopintonsa kesken mentyään naimisiin tulevan matemaatikon ja šakkimestari Nathan Divinskyn kanssa. He erosivat 1983.


title: Kim Campbell

text: Campbell opetti valtiotiedettä kuuden vuoden ajan, palasi sitten University of British Columbiaan lukemaan oikeustiedettä. Valmistuttuaan 1983 hän työskenteli juristina Vancouverissa kahden vuoden ajan. Hän oli toisen kerran naimisissa Howard Eddyn kanssa vuodesta 1986 mutta erosi ennen pääministerikauttaan.


title: Kim Campbell

text:
Campbell valittiin 1986 Brittiläisen Kolumbian parlamenttiin konservatiivisen British Columbia Social Credit Partyn edustajana.
Hän erosi siitä pyrkiäkseen 1988 Kanadan parlamenttiin Edistyksellisen konservatiivipuolueen riveistä Vancouverista. Valintansa jälkeen hänestä tuli välittömästi intiaaniasioiden ja pohjoisen alueen kehityksen ministeri Brian Mulroneyn hallituksessa. Vuonna 1990 hänet nimitettiin oikeusministeriksi. Vuoden 1993 hallituksen ministerien kierrätyksessä hänet nimitettiin puolustusministeriksi.


title: Kim Campbell

text:
Mulroneyn ilmoitettua eläkkeellejäännistään Campbell voitti Jean Charestin konservatiivipuolueen johtajakilvassa ja nousi pääministeriksi. Kun vaalit järjestettiin syksyllä 1993, alkoi näyttää selvältä, että konservatiivit häviäisivät ne, vaikka Campbell oli henkilökohtaisesti suositumpi kuin liberaalien Jean Chrétien. Konservatiivit julkaisivat sarjan mainoksia, jotka hyökkäsivät suoraan Chrétieniä vastaan ja pilkkasivat hänen kasvovammaansa.
Vaalien tulos oli konservatiiveille murskatappio; puolueen ääniosuus putosi 27 %-yksikköä, ja sen paikkaluku kutistui vuoden 1988 169:stä kahteen. Myös Campbell menetti paikkansa. Tappion jälkeen hän erosi puolueen johdosta.


title: Kim Campbell

text: Campbell luennoi myöhemmin valtio-oppia Harvardissa. Liberaalihallitus nimitti hänet 1996 konsuliksi Los Angelesiin. Hän oli perustamassa Madridin klubia ja toimi sen pääsihteerinä vuosina 2004–2006.


title: Kim Campbell

text: Hän on asunut pianisti- ja säveltäjäavomiehensä Hershey Felderin kanssa Pariisissa.


title: Kim Campbell

text: Campbell on arvostellut Yhdysvaltojen aselainsäädäntöä ja Donald Trumpin läheisiä suhteita Venäjään.


title: GIFAS

text:
GIFAS ()
on Ranskan ilmailu-, ohjus- ja avaruusteollisuuden yhdistys.


title: GIFAS

text: Sen edeltäjä perustettiin niinkin aikaisin kuin 11. tammikuuta 1908. Tähän perusryhmään kuuluivat alan pioneerit, mm. Robert Esnault-Pelterie, Louis Blériot, Louis Bréguet ja Gabriel Voisin. Yhdistyksen nimeksi tuli Chambre Syndicale des Industries Aéronautiques (CSIAé). Syntyi myös kilpaileva yhdistys Association des Industries de la Locomotion Aérienne, joka valmisteli ensimmäisen Pariisin ilmailunäyttelyn, joka pidettiin syksyllä 1909 Grand Palais'ssa.


title: GIFAS

text: Näiden kahden yhdistyminen tapahtui ja tästä muodostui myöhemmin Gifas, jonka nimen se sai vasta 1975.


title: GIFAS

text: Siinä on nykyisin 260 jäsenyritystä.


title: Daniel Bacon

text: Daniel Bacon (s. 30. lokakuuta 1970 Southampton, Hampshire, Englanti) on englantilainen näyttelijä, joka on useimmiten tehnyt pieniä rooleja niin elokuvissa kuin televisiosarjoissakin, kuten "Tähtiportti", "Dark Angel", "Smallville", "Fantastic Four", "Supernatural", "Stargate Atlantis", "Butterfly on a Wheel" ja "L-koodi". Baconilla on myös äänirooli animaatiosarjassa .


title: Annie Famose

text: Annie Famose (s. 16. kesäkuuta 1944) on entinen ranskalainen alppihiihtäjä. Hän ylsi 1960-luvulla lajissaan maailmanmestaruuteen ja olympiamitaleille mutta joutui viimeisissä olympialaisissaan tiukkojen amatöörisääntöjen uhriksi.


title: Annie Famose

text: Annie Famose voitti Portillon MM-kilpailuissa 1966 kultaa pujottelussa, hopeaa alppiyhdistetyssä edellään vain maannaisensa Marielle Goitschel ja pronssia syöksylaskussa edellään Goitschelin lisäksi sittemmin mieheksi todettu Erika Schinegger. Seuraavana talvena Famose sijoittui ensimmäisen kerran järjestetyn maailmancupin kokonaiskilpailussa kolmanneksi ja jakoi Goitschelin kanssa pujottelucupin voiton.


title: Annie Famose

text: Grenoblen 1968 talviolympialaisissa Famose saavutti suurpujottelussa hopeaa edellään vain ylivoimainen kanadalainen Nancy Greene ja pujottelussa pronssia edellään Marielle Goitschel ja Greene. Syöksylaskussa hän sijoittui viidenneksi ja saavutti viralliseen olympiaohjelmaan kuulumattomassa alppiyhdistetyssä MM-pronssia. Sapporon 1972 olympialaisten syöksylaskussa hän sijoittui kahdeksanneksi. Tämän jälkeen hänet suljettiin pois kisoista, koska hän oli tehnyt Ranskan radion kanssa sopimuksen kisojen selostamisesta, minkä katsottiin rikkovan silloisia amatöörisääntöjä.


title: Hieronymos Rhodoslainen

text: Hieronymos Rhodoslainen (n. 300 eaa.) oli antiikin kreikkalainen filosofi, joka luetaan yleensä kuuluneeksi peripateettiseen koulukuntaan. Hän oli kotoisin Rhodokselta.


title: Hieronymos Rhodoslainen

text: Hieronymos oli Aristoteleen oppilas ja Arkesilaoksen aikalainen. Hän vaikuttaa eläneen Ptolemaios II Filadelfoksen aikaan saakka. Cicero, joka kyseenalaistaa Hieronymoksen oikeuden peripateetikon titteliin, mainitsee tämän usein. Ciceron mukaan Hieronymos katsoi, että korkein hyvä tarkoitti samaa kuin vapaus kivuista ja huolista, ja kielsi, että nautintoa tulisi etsiä sen itsensä vuoksi.


title: Hieronymos Rhodoslainen

text: Hieronymoksen teoksista ja kirjeistä on säilynyt lainauksia. Ciceron ja Rufinuksen kirjoituksista voidaan päätellä, että hän kirjoitti teoksen luvuista ja mitoista. Hän saattaa olla myös runoilijoita käsittelevän teoksen sekä Pseudo-Hesiodoksen "Herakleen kilpi" ("Aspis Hērakleūs") -teosta käsittelevän kommentaarin kirjoittaja.


title: Hieronymos

text: Hieronymos (, ”pyhä nimi”) tai Hieronymus voi viitata seuraaviin henkilöihin:


title: Seiväskaira

text: Seiväskaira on heinän seiväskuivatuksen koneketjuun kuuluva traktorikäyttöinen maatalouskone. Sillä kairataan maahan reiät heinäseipäitä varten ja säästetään näin työtä verrattuna reikien tekoon rautakangella. Seiväskairalla saa hyvin maahan myös aitatolppia.